Тошкентда иссиқлик таъминотига ҳақ тўлаш тартиби ўзгартирилади - 04.10.2020, Sputnik Ўзбекистон\nҚайд этилишича, иситиш даврининг бир кунига 1 кв.м иситиш майдони учун тариф 142 сўм миқдорида белгиланди. 04.10.2020, Sputnik Ўзбекистон\n© Sputnik / Максим Богодвид / Фотобанкка ўтишЧемпионат профессионального мастерства по стандартам WorldSkills Russia в Казани\nТОШКЕНТ, 4 окт — Sputnik. Тошкент шаҳрида марказлаштирилган иссиқлик таъминоти хизматлари учун истеъмолчилар билан ҳисоб-китоблар иситиш даврининг ҳар бир кунига 1 кв.м иситиладиган майдон ҳисобида тўлаш тизимига ўтказилади. Бу ҳақда “Тошиссиққуввати” матбуот хизмати хабар қилди.\nЎзбекистонликлар иссиқлик таъминоти учун фақат иситиш даврида пул тўлашади\n22 Январ 2020, 15:54\nБу Ўзбекистон президентининг 2019 йил 2 декабрдаги тегишли қарорига мувофиқ амалга оширилади.\n“2020-2021 йиллар иситиш мавсумидан бошлаб, марказлаштирилган иссиқлик таъминоти хизматлари учун истеъмолчилар билан ҳисоб-китоб, иситиш даврининг бир кунига иситиш майдонининг 1 кв.м учун ҳисоб-китоб тўлов тизимига ўтказилади”, - дейилади хабарда.


Бэнксининг янги асари: Қор еяётган болакай\n18:51 / 20.12.2018\nМашҳур кўча рассоми Бэнкси Инстаграмдаги саҳифасига янги граффитиси тасвирга муҳрланган видеони жойлаштирди. Ижодий иш Уэльсдаги Порт-Толбот шаҳри биноларининг бири деворига чизилган.\nВидеоролик фонида болаларнинг қор ҳақидаги қўшиғи янграб турибди, граффитининг бир қисмида қор парчаларини тили билан тутаётган болакай тасвирланган. Ижодий ишнинг иккинчи ярми эса майда оқ парчалар қор эмас, аслида чиқинди кули эканини кўрсатиб туради.\nОАВда рассомнинг айнан шу ҳудудни танлагани сабаб қилиб шаҳарнинг Буюк Британиядаги энг ифлос шаҳарлардан бирилиги тахмин қилинмоқда, чунки видеоролик Порт-Толботдаги Tata Steel пўлат қуйиш заводи тасвири билан тугайди.\nГраффити чизилган гараж эгасининг сўзларига кўра, у Бэнксининг режаларидан хабардор бўлмаган, воқеадан эса Фейсбукдаги суратларни кўргач хабар топган. Кейинчалик, Порт-Толбот шаҳри кенгаши замонавий санъат асарини ҳимоя қилиш мақсадида гараж атрофини металл ҳимоя билан чегаралаб қўймоқчи.\nМаълумот учун, Бэнксининг тасвирий асарлари замонавий санъат намунаси сифатида юксак қадрланади. Унинг тасвирларида сиёсат ва жамиятга оид масалалар танқид бўёқлари остига олинади. Бэнксининг «Пуфак тутган қиз» асари аукционда 1,4 миллион долларга сотиб олингани ва шундан сўнг Шредерда майдаланиб кетгани катта шов-шувларга сабаб бўлганди.\n18:34 / 29.01.2019\n01:44 / 04.01.2019\nЧарчаганда, жаҳл чиққанда, тушкунликка тушганда — Леонардо да Винчининг фикрни жамлаш усули\n15:12 / 17.09.2018\nХитойдаги энг ижодий маскан – Дафен қишлоғи


Молия-хўжалик фаолиятини текшириш 2 йилга кечиктирилди | NORMA.UZ\nМолия-хўжалик фаолиятини текшириш 2 йилга кечиктирилди\nБу Президентнинг 22.01.2018 йилдаги Фармонида назарда тутилган, унда 2018 йил учун Давлат дастури ҳам тасдиқланди. Ҳужжат матни иловаларсиз ЎзАда жойлаштирилган.\nТадбиркорлик субъектларининг молия-хўжалик фаолиятини текширишга 2 йил муддатга мораторий эълон қилинди, жиноят иши доирасида ва юридик шахс тугатилиши муносабати билан ўтказиладиган текширишлар бундан мустасно.\nЭслатиб ўтамиз, ушбу чора Президентнинг Олий Мажлисга Мурожаатномасида эълон қилинган эди (батафсил – бу ерда). Ушбу шарҳда қабул қилинган норманинг тафсилотларини кўриб чиқамиз.\nБиринчидан, “мораторий” атамаси нимани англатишига эътибор қаратамиз. Бу –қонунчиликнинг қайсидир нормасининг, қабул қилинган қарорнинг ёки мажбуриятнинг ижро этилишини кечиктириш (масалан, ФКнинг 156-моддаси). Мораторийни қонунчилик нормасини, қабул қилинган қарорни бутунлай бекор қилиш ёки қарздорни мажбуриятдан озод этиш сифатида тушунмаслик керак.\nМораторий муддати тугаши билан ҳаммаси ўз ўрнига қайтади, одатий тартибга келади. Шундан хулоса қилиш мумкинки, тадбиркорлик субъектларининг молия-хўжалик фаолиятини 2018-2019 йиллар учун текшириш ўтказилади, ва бу 2020 йилдан бошланади.\nИккинчидан, мораторий текширишларнинг фақат битта турига – режали тафтишларга дахл қилди.\nОлдинги ўзгартиришларни (Президентнинг 5.10.2016 йилдаги ПФ-4848-сон Фармони, 29.12.2016 йилдаги ЎРҚ-418-сон Қонун) ҳисобга олган ҳолда илгаригидек қуйидагилар ўтказилади:\nжиноят иши доирасида молия-хўжалик фаолиятини текшириш (тафтиш қилиш) (ЖПКнинг 22-1-бобига қаранг);\nюридик шахснинг тугатилиши муносабати билан молия-хўжалик фаолиятини текшириш (тафтиш қилиш);\nжисмоний ва юридик шахсларнинг қонун ҳужжатлари бузилганлиги фактлари тўғрисидаги мурожаатлари асосида қисқа муддатли текширишлар;\nхўжалик фаолиятини тафтиш қилиш билан боғлиқ бўлмаган, тегишли назорат қилувчи органлар (ёнғин, санитария, энергетика назорати, давлат ветеринария хизмати ва бошқалар) томонидан ўтказиладиган режали текширишлар;\nнақд пул тушуми келиб тушишининг хронометражи;\n2018 йилдан бошлаб жорий этилган солиқ мониторинги ва хўжалик юритувчи субъектлар ходимларининг ҳисоботдаги ва ҳақиқий сонининг мувофиқлиги юзасидан мониторинг.\nУчинчидан, Назорат қилувчи органлар фаолиятини мувофиқлаштирувчи республика кенгаши фақат 1.04.2018 йилгача фаолият юритади. Эслатиб ўтамиз, “Хўжалик юритувчи субъектлар фаолиятини давлат томонидан назорат қилиш тўғрисида”ги Қонуннинг 8-моддасига биноан у текширишлар ўтказиш режа-жадвалини шакллантирган ҳамда режадан ташқари текширишлар ўтказишга рухсатнома берган. Президент парламентга Мурожаатномасида текширишлар ўтказишга рухсатномалар беришнинг электрон тизимига ўтиш ва тегишли назоратни амалга оширишни Бош прокуратура зиммасига юклашни таклиф этган эди.\nШу боис кўрсатилган санадан (1.04.2018 й.) бошлаб Кенгаш тугатилади. Унинг ўрнига прокуратура органларининг махсус электрон ахборот тизими яратилади (уни Ахборот технологиялари ва коммуникацияларини ривожлантириш вазирлиги ва Бош прокуратура ишлаб чиқади). Назорат қилувчи органлар унга тадбиркорлик субъектлари фаолиятида ҳуқуқбузарликлар ҳақидаги маълумотлар, ўтказилган текширишлар ва мониторинг (асос, текшириш ёки мониторинг ўтказиш вақти, уларни ўтказган ходимлар ва бошқалар) ва аниқланган ҳуқуқбузарликларни бартараф этиш бўйича кўрилган чоралар тўғрисидаги ахборотлар мажбурий тартибда киритадилар.\nҚайд этамизки, Фармонда электрон тизим томонидан текширишларни ўтказиш учун рухсатнома бериш учун нима асос бўлиб хизмат қилиши айтиб ўтилмаган (бундай рухсатноманинг берилиши Мурожаатномада назарда тутилган). Ушбу масалага кейинчалик қабул қилинадиган қонун ҳужжатлари ойдинлик киритади.


Жамбил вилоятидаги ҳарбий омборда портлашлар: қурбонлар сони 15 кишига етди\nЖамбил вилоятида портлаш содир бўлган жойда сапёрлар яна бир одамнинг жасадини топдилар, деб хабар берди Қозоғистон Фавқулодда вазиятлар вазирлиги матбуот хизмати. Марҳумнинг шахси ҳозирча аниқланмаган. Йўқолган бошқа одамни қидириш ишлари давом этмоқда.\n«Мудофаа вазирлиги кончилари кимлиги аниқланаётган одамнинг жасадини топдилар. Жамбил вилоятидаги портлаш қурбонлари сони ўн беш кишига етди», — дейилади Фавқулодда вазиятлар вазирлигида.\nЎлганлар орасида ўт ўчирувчилар, Фавқулодда вазиятлар вазирлиги ходимлари, ҳарбий қисмлар, ҳарбийлаштирилган қўриқчилар ва ҳарбий прокурорлар бор.\n26 август куни Жамбил вилояти Байзоқ туманида ўқ-дорилар омбори портлади. Яқин атрофдаги қишлоқлардан юзлаб одамлар эвакуация қилинди. Айни вақтда улар ўз уйларига қайтишди. Маҳаллий ҳокимият маълумотларига кўра, қишлоқ аҳолиси жабрланмаган.\nЖамбил вилояти ҳокимлигидан олинган маълумотга кўра, фавқулодда вазият оқибатида 106 турар-жой биноси, 12 тижорат объекти ва учта мактаб зарар кўрган. Расмийлар уйларни икки ой ичида тиклашни ваъда қиладилар.\nМудофаа вазири Нурлан Ермекбаев аввалроқ, портлаш омборда хавфсизлик қоидаларига риоя қилмаслик, ўз-ўзидан кимёвий реакция туфайли содир бўлиши мумкинлигини айтганди. У саботажни истисно қилмади.\n2019 йилда худди шундай портлаш Арисдаги ҳарбий базада содир бўлган ва тўрт киши ҳалок бўлган.\nМутахассисларнинг фикрича, икки йил ичида ўқ-дориларнинг ҳалокатли портлашлари билан содир бўлган иккинчи ҳодиса, хусусан, ҳарбий кафедрада ва умуман, давлат аппаратида йиллар давомида тўпланиб келаётган тизимли муаммолардан далолат беради.


СБХ / 2019 йил / № 44 / ҚҚС ҳақида\nКорхонамиз алкоголсиз ичимликларни ишлаб чиқаради. «Ичимликлар индустрияси» журналига (Россия) обуна бўлганмиз. Россиялик ношир билан тўғридан-тўғри шартнома тузилган. Журнални Тошкентда ўз почта бўлимимиз орқали оламиз. Обуна учун Россия рублида тўлов тўлаймиз. Етказиб бериш хизматлари шартномада алоҳида суммада белгиланмаган.\n1. Бошқа давлатлар (Россия) даврий нашрларига тўлов тўланганда, норезидент даромадларидан ҚҚС тўланадими ёки товар импортиданми?\n2. Хорижий нашриётга тўлов тўланганда, норезидент даромадларидан солиқ ушлаб қолинадими?\nТашқи иқтисодий фаолият товар номенклатурасида журналлар 4902 90 000 0 кодига эга (ЎзР ТИФ ТН коди (2017 йилги версия), 28.12.2017 йилдаги ПҚ-3448-сон қарор билан жорий этилган). Яъни Россиядан олинадиган журналлар товар сифатида божхонада тозалашдан ўтказилади. Даврий нашрлар етказиб берилишини таъминлайдиган почта корхонаси томонидан бюджетга барча тўловлари тўланган даврий нашрлар корхонага етказиб берилади.\nБосма маҳсулотларни реализация қилиш оборотлари ҚҚСдан озод этилганлиги (Солиқ кодексининг 208-моддаси 19-банди) сабабли журналлар импортига ҚҚС ҳисобланмайди.\nКорхона товар (журнал) олади, тегишинча, норезидентдан олинадиган ишлар ва хизматларга ҚҚС юзага келмайди.\nЎзбекистон норезидентининг, фақат шу норезидент номидан амалга ошириладиган ва фақат товарлар харид қилиш (олиш), шунингдек товарларни Ўзбекистон Республикаси ҳудудига олиб кириш билан боғлиқ ташқи савдо товар айирбошлаш операциялари бўйича олинган даромадлари Ўзбекистон норезидентининг ЎзРдаги манбалардан олган даромадларига кирмайди (Солиқ кодексининг 155-моддаси 4-қисми 2-хатбошиси).\nХулоса: етказиб бериш бўйича даромадлар инвойсда (шартномада) алоҳида суммада ажратиб кўрсатилмаган бўлса, бошқа давлатлардан олиб келинадиган журналлар учун тўлов тўланганда норезидентнинг даромадига солиқ юзага келмайди.


Тошкентдаги Россия элчилиги Георгий лентасини бепул тарқатади\n19 апрел 2021, Тошкент вақти: 09:00\nРоссиянинг Ўзбекистондаги элчихонаси 27 апрел куни барча хоҳловчиларга Георгий лентасини бепул улашиш тадбирини бошлайди.\nБу ҳақда элчихона веб-саҳифасида чоп этилган маълумотда айтилишича, тадбир 8 майгача давом этади.\nАйни дамда қўшни Қирғизистон ва Қозоғистонда Георгий лентасини таъқиқлаб қўйиш талаблари кучаймоқда.\nТаъқиқ тарафдорлари Қрим ва Украина шарқидаги воқеалардан сўнг Георгий лентаси Россия империализми тимсолига айланганини айтишмоқда.\nБишкек шаҳар ҳокимияти Иккинчи жаҳон урушида қозонилган Ғалабанинг 70 йиллиги муносабати билан шаҳарни безашда мамлакат байроғидаги ранглар ишлатилишини билдирди.


Сурия инқирози: хавфсизлик кучлари дафн маросими иштирокчиларини ҳам ўққа тутишди - BBC News O'zbek\nСурия инқирози: хавфсизлик кучлари дафн маросими иштирокчиларини ҳам ўққа тутишди\nСуриядан келаётган сўнгги хабарларда айтилишича, хавфсизлик кучлари кеча ўлдирилган ўнлаб аксилҳукумат намойишчиларининг дафн маросимларида иштирок этаётган инсонларни ҳам ўққа тутишган.\nОқибатда пойтахт Дамашқ сарҳадларида камида уч киши қурбон бўлган, жанубий Дара шаҳрида яқинида ҳам яна беш инсон нобуд бўлган.\nБугунги дафн маросимларига ўн минглаб кишилар йиғилишган.\nСурия хавфсизлик кучлари қандай бўлмасин намойишларга чек қўйишга аҳд қилган кўринишади.\nСуриялик масъулларнинг намойишчиларга қарши куч қўллаш қарори кескин халқаро акс-садоларга сабаб бўлмоқда.\n"Шафқатсиз куч қўлланган"\nЖума кунги зўравонликлар ортидан АҚШ Президенти Барак Обама расмий Дамашқни намойишчиларга қарши "шафқатсиз" куч қўллаш ва бутун мамлакат бўйлаб кузатилаётган норозиликларни бостириш учун Эрондан кўмак сўрашда айблади.\nПрезидент Обама Сурияда етмишдан ортиқ инсоннинг умрига зомин бўлган жума кунги зўравонликларни кескин қоралашини айтди.\nАмерика раҳбарига кўра, президент Башар ал-Ассад намойишчиларнинг ҳуқуқларини ҳурмат қилишдан бош тортиб, иттифоқчиси Эрон қўллаган усулни ишга солган.\nСурияда норозилик чиқишлари беш ҳафтадан буён давом этаётган бўлса, шу пайтга қадар жума кунгидек инсоний талофатлар кузатилмаган.\nАммо АҚШ президенти ўз баёнотида, "намойишчиларни тарқатиш учун шафқатсиз равишда куч қўллашни бас қилишни" сўраган.\nСурия Исроил билан тинчлик жараёнига қарши бўлган Эрон, Ливаннинг "Ҳизбуллоҳ" гуруҳи, Ғазо бўлгасини назорат этувчи "Ҳамас" ҳаракати ва бошқа радикал Фаластин гуруҳларидан иборат иттифоқнинг муҳим қисми сифатида кўрилади.\nАҚШ Сурияни "Террорчиликни молиялаётган" давлатлар сирасига киритиб, аллақачон жазо чораларини ҳам ишга солган.\nМухбиримиз Стив Кингстоннинг хабар беришича, ҳозир Вашингтондаги айрим сиёсатчилар Сурияга нисбатан кескинроқ мавқе тутишни талаб этишмоқда.\nУларнинг ишонишларича, агар президент Ассад ҳокимияти қулайдиган бўлса, АҚШ бундан фойда кўриши мумкин. Чунки, уларнинг наздларида, Сурия Эроннинг энг муҳим иттифоқчиларидан биридир.\nПрезидент Башар ал-Ассаднинг фавқулодда вазиятга оид қонунларни бекор қилишидан кун ўтиб юз берган қонли зўравонликлар халқаро миқёсда ҳам кескин акс-садоларга сабаб бўлмоқда.\nБирлашган Миллатлар Бош котиби Пан Ги Мун намойишчиларнинг ўлими юзасидан мустақил тергов олиб боришга чақириб, Сурия ўз фуқароларининг тинч намойишлар ўтказиш ҳуқуқини ҳурмат қилиши шартлигини айтган.\nФранция юз берган ҳодисадан "ниҳоятда хавотирда" эканини айтиб, зўравонликларни қоралашини билдирган.\n"Содир этилган жиноятга ойдинлик киритилиши, жавобгарлар аниқланиши ва ҳибсга олиниб, маҳкамага тортилиши лозим," деб баён қилган Франция Ташқи ишлар вазирлиги.\nВазирлик воизининг таъкидлашича, суриялик масъуллар ўз фуқароларига қарши куч қўллашдан тийилишлари керак.\nИнсон ҳуқуқлари фаоллари ва шоҳидларнинг айтишларича, инсоний талофатларнинг аксарияти жанубий Дара шаҳри яқинидаги қишлоқ ва пойтахт Дамашқ сарҳадларида кузатилган.\nВидеолавҳалардан намойишчиларнинг отишмалар остида қочишга уринаётганликларини кўриш мумкин бўлган.\nРасмий Дамашқ нима дейди?\nСурия давлат ахборот агентлигининг хабар беришича эса, хавфсизлик кучлари тўқнашувларнинг олдини олиш учун кеча фақат кўздан ёш сиздирувчи газ ва сув пуркагичлардан фойдаланишган, холос. Ва юз берган зўравонликларга жиноий гуруҳлар айбдордирлар.\nАгентлик ҳарбийлар жума куни намойишларнинг куч билан бостирилгани акс этган сохта видеолавҳалар олинган рақамли видео камерани топиб олганликларини ҳам айтмоқда.\nСурия давлат ахборот агентлигининг билдиришича, сохта видеолавҳалар ишлаш учун жиноий гуруҳлар қон солинган бутилкаларни кўтариб олган бўлишган. Ва мамлакатнинг айрим вилоятларида бўлиб ўтган кичик сондаги намойишлар ва зўравонликлар ҳам қуролли жиноий гуруҳларнинг ишидир.\nАксилҳукумат намойишлари бошланган кундан буён илк бор қўшма баёнот билан чиққан ташкилотчи фаоллар эса, Сурияда демократик сиёсий тизим ўрнатилишини талаб этишган.\nМухбирлар президент Ассаднинг ён беришлари энди иш бермаслиги ва намойишчиларнинг кўнгилларини топиш учун ўта рамзий маъно касб этишини айтишмоқда.


Ўн тўрт ёшдан ўн саккиз ёшгача бўлган шахслар етказилган зарар учун умумий асосларда мустақил жавобгар бўладилар. Вояга етмаганнинг зарарни қоплаш учун етарли мол-мулки ёки бошқа даромад манбалари бўлмаган ҳолларда етказилган зарар ёки унинг етишмаган қисми бу шахснинг ота-онаси ёки бошқа қонуний вакиллари томонидан тўланиши лозим.\n6. Жиноят ёки ижтимоий хавфли хатти-ҳаракат юз бермаганлиги ёки шахснинг жиноятга дахлдор бўлмаганлиги, шунингдек, шахснинг ҳаракати зарурий мудофаа чегарасидан чиқмаган ҳолда содир этилганлиги сабабли оқлов ҳукми чиқарилаётганда суд ЖПКнинг 283-моддаси 2-қисми ва Ўзбекистон Республикаси Олий суди Пленумининг 1997 йил 2 майдаги «Суд ҳукми тўғрисида»ги 2-сонли қарорининг 19-бандига биноан фуқаровий даъвони қаноатлантиришни рад этади.\n8. Жиноят объекти бўлган мулк қийматини аниқлашда унинг эгаси томонидан харид қилиниши ҳолатларидан, жиноят содир этилган вақтдаги давлат улгуржи нархидан, бозор ёки комиссион нархлардан келиб чиқиш лозим. Мулк қийматини аниқлаш имконияти бўлмаганда, у тегишли мутахассислар жалб қилиниб, эксперт хулосасига кўра белгиланади.\n9. Етказилган моддий зарарни қоплаш масаласини ҳал қилишда судлар жиноят оқибатида етказилган зарар тўлиқ ҳажмда қопланиши лозимлиги ҳақидаги ФКнинг 985-моддаси талабларидан келиб чиқишлари керак.\nСуд маълум иш ҳолатларини, маҳкумнинг айб даражасини ва мулкий ҳолатини ҳисобга олиб, етказилган зарарнинг қопланиши лозим бўлган миқдорини ҳукмда ўз хулосасини асослаб, камайтириши мумкин. Зарар қасддан содир этилган жиноят оқибатида етказилган ҳолларда қопланиши лозим бўлган зарар миқдорининг камайтирилишига йўл қўйилмайди.\n18. ФКнинг 25-моддаси талабига биноан фуқаро ўз мажбуриятлари юзасидан ўзига қарашли барча мол-мулки билан жавобгар бўлади, қонунга мувофиқ мусодара қилиниши мумкин бўлмаган мол-мулк бундан мустаснодир.\n19. Рўйхатга олиниб хатланган мулкнинг ўзлаштирилгани, бошқа шахсларга ўтказилгани ёки йўқ қилингани аниқланса, суд ушбу мулк ишониб топширилган шахсни қонун билан белгиланган жавобгарликка тортиш масаласини ҳал қилиши лозим (ЖК нинг 167-моддаси).


Ўзбекистонда одамнинг турли касалликларга генетик мойиллигини аниқлаш экспертизаси жорий этилиши кутиляпти\n18:30 / 07.03.2020\nРеспублика суд экспертиза маркази томонидан одамнинг турли касалликларга генетик мойиллигини аниқлаш хизмати йўлга қўйилиши кутилмоқда. Бу ҳақда марказ директори Акрам Халилов 5 март куни АОКАда бўлиб ўтган матбуот анжуманида маълум қилди.\nАкрам Халилов/Фото: KUN.UZ\n“Аҳолига пуллик хизмат кўрсатишнинг янги турларини жорий қилиш бўйича ҳам ишлаяпмиз. Жумладан, одамнинг турли касалликларга генетик мойиллигини аниқлаш бўйича янги экспертиза турларини жорий қилиш бўйича тадқиқотлар олиб бориляпти. Бундай экспертизалар касалликлар профилактикаси, яъни ирсият туфайли келажакда келиб чиқиши мумкин бўлган касалликларнинг олдини олиш ёки муолажаларни дард хуруж қилмасдан бошлаш имконини беради. Ушбу хизмат шартнома асосида маълум миқдордаги тўлов эвазига кўрсатилади. Тўлов миқдори ушбу экспертиза жорий этилгандан сўнг идоравий-меъёрий ҳужжатларга мувофиқ белгиланади”, дея Акрам Халиловнинг сўзларини келтирмоқда Kun.uz мухбири.\nМатбуот анжуманида сўнгги йилларда экологик муҳитнинг кескин ўзгариши сабабли, фуқаролар ўртасида турли хил касалликларни кўпайиб бориши кузатилаётгани, моддий база эскиргани ва малакали кадрларнинг етишмаслиги оқибатида касалликларнинг аксарият қисмини молекуляр-генетик таҳлил орқали олдиндан диагноз қилинмаётгани, бунинг оқибатида фуқаролар даволаниш мақсадида чет давлатларга тўғри ташхис олиш мақсадида катта миқдордаги валютани олиб чиқиб кетаётгани маълум қилинди.\nҚайд этилишича, соҳани ривожлантириш мақсадида 2019 йил 17 январда 4125-сонли президент қарори қабул қилиниб, Республика суд экспертиза марказига Y-хромосома бўйича популяцион келиб чиқишни аниқлаш ва касалликларни молекуляр диагностика қилиш бўйича пуллик хизматларни йўлга қўйиш вазифаси юкланди. Бу тадқиқотларни олиб бориш учун ЎзФА Геномика ва биоинформатика маркази билан илмий тадқиқотларни олиб бориш дастури тасдиқланиб, унга кўра Ўзбекистонда қайси касалликларни аниқлашга эҳтиёж юқорилигини ўрганиб чиқилган. Ўрганишлар асосида илмий гуруҳ HLA тизимга кирувчи генлар мажмуини ўрганиш, тромбофилия касаллигини келтириб чиқарувчи генлар мутациясини ўрганиш ва азоспермияга сабаб бўлувчи аллелларни ўрганиш мақсадга мувофиқ деб топилган.\nМарказнинг Одам ДНК суд-биологик экспертизаси лабораторияси мудири Дилобар Аҳмедова ДНК орқали нафақат шахснинг кимлигини, қариндошлик алоқаларини, балки шу шахснинг қандай касалликларга мойиллигини аниқлаш мумкинлигини таъкидлади. Унинг қайд этишича, экспертиза натижаси ана шу касалликларнинг олдини олиш имконини беради.\n“Бу йўналишда чет элда жуда катта ишлар олиб борилган. Бу жуда ҳам катта соҳа, шу сабабли лабораториямизда ҳозирги кунда бир нечта касалликларнинг келиб чиқиши, сабаби, қайси генларга боғлиқлиги ва шу генларда қандай ўзгариш юзага келсагина, одамда касаллик бўлиши мумкинлигини аниқлаб беришимиз мумкин. Тиббий ташхис қўйилаётганда, бу касаллик генетик мойиллик сабабли юзага келгани ёки ҳаёти давомида орттирилганига қараб, даволашни тўғри йўналтирса бўлади. Чунки одам қайсидир касалликка генетик томондан мойил бўладиган бўлса, бу касалликни бошқача даволаш лозим бўлади. Хорижий мамлакатларда бундай амалиёт аллақачон йўлга қўйилган. Келажакда бу фаолият тури бизда ҳам ривожланади. Бундай экспертизалар тиббиёт йўналишидаги илмий-текшириш институтлари билан биргаликда олиб бориладиган ишлар ҳисобланади”, дейди у.\n07:29 / 18.04.2022\nДавлат органлари ахборот тизимлари мажбурий тартибда киберхавфсизлик экспертизасидан ўтказилади\n«Суд экспертизаси тўғрисида»ги қонуннинг янги таҳрирдаги лойиҳаси эълон қилинди\n07:46 / 18.03.2022\nОлий суд ва фуқаролик ишлари бўйича судларда «E-ekspertiza» тизими жорий этилади\n07:39 / 16.02.2022\nНогиронликни олиш тартиби ўзгартирилди


«Кейин уни ўзимга қарши ишлатди». Рухшона ажрашишдан аввал эрига 14 январга нима совға қилганини айтди - ShouBiz.uz\nЯнгиликлар 12:13 | 15.1.22\nШунингдек, эри бунга арзимас инсон бўлганини таъкидлаган\nХонанда, актриса Рухшона ажрашишидан аввал эри Санжар Маткаримовга 14 январь муносабати билан нима совға берганини айтди.\nИнстаблогер Озод Ҳуррамов 14 январь кунига аталган видео жойлаган. Унда севган инсонига iPhone совға қилмоқчи бўлган қиз кулгили ҳолатда олиб чиқилган. Рухшона блогернинг мазкур видеосини ўз саҳифасида улашган ва ўзи ҳам эрига қиммат телефон совға қилганини, лекин эри бунга арзимаслигини айтган.\n«Мен ҳам шу каби қиздан бўлган эканман. Бир арзимас инсонга iPhone 12 Pro Max совға қилганман ва ўша телефонни кейин ўзимга қарши ишлатди. Ундай бўлманг қизлар», — дейди хонанда.\nРухшона 2020 йил 14 октябрь куни ижтимоий тармоқда эри, режиссёр Санжар Маткаримов билан ажрашганини маълум қилган. Шунингдек, у билан ярашиш нияти ҳам йўқ эканини, 3 талоқ олгани сабабли улар бирга яшамаётганини таъкидлаган. Бундан ташқари фарзандларини унинг ўзи катта қилганини айтган. Унинг кўплаб мухлислари ундан нима сабабдан ажрашганини сўраган. У эса бунга рашк сабаб бўлганини айтган.\nРухшона 18 ноябрь куни эса Instagram сафасида қилган жонли эфири пайтида Санжар Маткаримовнинг уйидан кўчиб кетаётганини маълум қилган. Унинг сўзларига кўра, уйдан ўзига тегишли нарсаларни олиб кетган. Бироқ актриса ўзига тегишли 128 доллорлик «стойка»ни қолдириб кетаётганини таъкидлаган. Кейинчалик эрининг уйидан олиб кетган нарсаларини кам таъминланган оилаларга бериб юборишини айтган.


Қ. Тўқаев: «Коронавирусга қарши кураш тугаганича йўқ» | Қозоғистон янгиликлари: Сўнгги хабарлар «Kazakh TV» каналида | Kazakh TV\nМамлакат пандемия авж нуқтасидан ўтган бўлса-да, кураш давом этмоқда. Ижтимоий ишонч Миллий кенгаши йииғилишида Қозоғистон Президенти Қосим-Жўмарт Тўқаев буни алоҳида таъкидлади.\n«Коронавирус иш тартибимизга ўзгаришлар киритди. Мамлакат пандемия авж нуқтасидан ўтди. Шунга қарамай касалликка қарши кураш тугаганича йўқ. Хавф жуда катта. Коронавирус замонавий дунё қадриятларини ўзгартириб юборди», деб таъкидлади Давлат раҳбари.\nПрезидент, шунингдек, соғлиқни сақлаш соҳасини ровижлантириш, ўз-ўзини таъминлаш, ҳамкорлик ва масъулият зарурлигига эътибор қаратди.\n«Шу муносабат билан давлат хизматида ҳам, жамоат ҳаётининг барча соҳаларида ҳам чуқур ўзгаришлар кутиляпти. Пандемия мамлакатимиз учун катта синов бўлди. Қозоғистон халқи қийинчиликлардан ҳеч қачон қўрқмаган. Бу сафар ҳам бирдамлигимизни намойиш эта олдик», деб таъкидлади Қосим Жўмарт Тўқаев.\nТаъкидлаш лозимки, Қозоғистон Президенти Қосим-Жўмарт Тўқаев раислигидаги Ижтимоий ишонч Миллий кенгаши онлайн тартибда ўтказилди. Кун тартибига қўйилган инсон капиталини ривожлантириш масаласи қўйилди, йиғилганлар таълим ва соғлиқни сақлаш соҳаларини такомиллаштириш масалаларини муҳокама қилдилар.\nКВИ дан тузалиб чиққан қозоғистонликлар сони 38 мингдан ортди\nҚозоғистонда ИВЛ ускуналари ишлаб чиқарилади\nҚР Соғлиқни сақлаш вазирлиги: дори-дармонлар мамлакат аптекаларига мунтазам етказиб бериляпти


У бобом эмас, отам! – Назарбоевнинг набираси оила сирларини ОАВга олиб чиқди | Qalampir.uz\nУ бобом эмас, отам! – Назарбоевнинг набираси оила сирларини ОАВга олиб чиқди\nОлам\t24 Январь 16:17 19902\nАввалроқ, Қозоғистон Республикасининг Биринчи Президенти – Элбоши Нурсултон Назарбоевнинг 30 яшар невараси Ойсултон Назарбоевга суиқасд қилингани ҳақида маълум қилган эдик. Аллақачон ижтимоий тармоқларда тилга тушиб бўлган, гиёҳвандликка ружъу қўйган бу йигит оммани ҳайрон қолдиришдан чарчамаяпти. Унинг бу галги иддаосига кўра, Нурсултон Назарбоев унинг бобоси эмас, балки отаси.\nБу хабар Ойсултоннинг Facebook’даги саҳифасида пайдо бўлди ва одамларни шошириб қўйди. Аслида, кичик Назарбоев бошқа нарсани назарда тутган бўлиши мумкин деган муносабатлар ҳам йўқ эмас. Ойсултоннинг Exclusive нашрига берган интервьюси барча хаёлларни пучга чиқарди, у Қозоғистоннинг биринчи Президенти бобоси эмас, балки отаси эканлигини қайта такрорлади.\n“Мени доим бобонгга тортгансан дейишарди. Кейин маълум бўлишича, у менинг отам экан”.\nОйсултоннинг қўшимча қилишича, у шу пайтгача ҳақиқий онаси ким эканлигини билмайди. Ёшлигидан катта қилган отаси Роҳат Алиев ҳақида гапирар экан, унга нисбатан илиқ фикрларини билдириб ўтган. Ҳатто, Нурсултон Назарбоев ҳақида ҳам. Гўёки уни асраб олган онаси — Дариға Назарбоева ҳақида эса мутлақо тескари гапирган. Ойсултоннинг сўзларига кўра, Дариға — кулранг кардинал (сиёсатда расмий ваколатга ёки лавозимга эга бўлмаган, аммо ўз ҳукмини ўтказа оладиган нуфузли шахсларга берилган нисбат. Уларни “Соя ҳукумати” вакиллари ҳам дейишади – таҳр). Айнан у туфайли Назарбоев ўз постидан кетди.\nНазарбоевнинг эрка набираси, шунингдек, узоқ йиллар мобайнида гиёҳванд моддалари истеъмол қилиб келишини ҳам яшириб ўтирмади. Журналдаги маълумотларда айтилишича, айни пайтда Ойсултон даволанаётган Priory Hospital Hayes Grove шифохонасида гиёҳвандлар ва депрессиянинг оғир шаклига йўлиққанлар даволанади.\nОйсултон онаси ва унинг одамларидан жудаям қўрқишини таъкидлаган. Унинг сўзларига кўра, миллий хавфсизлик қўмитаси ҳам онасининг “сеҳру-жодуси”га қараб иш тутади.\nМаълумот ўрнида шуни келтириб ўтиш жоизки, Қозоғистон Миллий хавфсизлик қўмитасининг собиқ раҳбари Альнур Мусаев ўтказилган ДНК натижаларига кўра, Ойсултон Назарбоев Роҳат Алиевнинг ўғли эканлигини таъкидлаганди.\nДариға Назарбоева — Элбоши Нурсултон Назарбоевнинг тўнғич қизи ҳисобланади. У Қозоғистон сиёсатида нуфузли шахслардан бири. Айни пайтда мамлакат Сенатининг раиси.\nҚозоғистон Нурсултон Назарбоев Ойсултон Назарбоев\n04 Июнь 09:08 55231\n04 Июнь 20:45 47288\n03 Июнь 11:21 43622\n03 Июнь 21:22 36544


Андрей Микляев: Таркибда йўқотишлар бор\n24 апрель, 2017, 14:11\nОсиё Чемпионлар Лигаси “А” гуруҳи 5-туридан ўрин олган Тошкентнинг “Локомотив” ва Саудия Арабистонининг “Ал-Тавун” клублари ўртасидаги учрашув олдидан матбуот анжумани бўлиб ўтди. Анжуманнинг иккинчи қисмида “Локомотив” устози Андрей Микляев ва ярим ҳимоячи Сардор Мирзаев иштирок этди.\n“Биз учун ҳам эртанги ўйин гуруҳдан чиқишга сўнгги имконият. Рақиб буни яхши тушуниб турибди. Таркибда йўқотишлар бор. Саламат Қутибоев жароҳатидан тикланиб улгурмади. Муҳаммад Конеда эса енгил жароҳат мавжуд. Охирги икки ўйиндан буён у индивидуал тарзда машғулотлар ўтамоқда. Футболчиларнинг жисмоний ҳолати яхши. Эртага мухлисларнинг далдаси бизга йўл келган бўларди”, – деди “темирйўлчилар” устози.\nОЧЛ–2017. “Локомотив” қизил-оқ, “Ал-Тавун” сариқ либосларда ўйнайди\n“Ал-Тавун”га қарши ўйин қизиқарли ва шу билан бирга қийин кечади. ОЧЛдаги сўнгги икки ўйиним ўхшамади. Ўз устимда ишладим ва сифатли ўйин кўрсатишга ҳаракат қиламан”, – деди Сардор Мирзаев.\nЭслатиб ўтамиз, “Локомотив” – “Ал-Тавун” учрашуви эртага, 25 апрель куни ТТЗ мавзесидаги “Локомотив” стадионида, соат 17:00 да старт олади.


Пуфаклар ва дартс. Истироҳат боғларида ота-оналар ва болалар юз мингларга чув туширилмоқда Ўзбекистон янгиликлари\nЎзбекистон, Тошкент – Batafsil.uz. Ўзбекистон истироҳат боғларида ота-оналар ва уларнинг ёш болаларини алдаб, пул ишлашнинг янги усуллари тобора кўпайиб бормоқда. Бу билан боғлардаги пуфаклар ва дартс каби аттракцион эгалари шуғалланишни бошлаган. Бу ҳақда “Истеъмолчи.уз” ҳамжамияти маълумотларига ҳавола қилган ҳолда мухбиримиз хабар бермоқда.\nЕтиб борган ота-онага эса ҳар-бир дротик 10 ёки 10 минг туришини айтиб, болалари учун пулини тўлашни талаб этишади. Қарабсизки, тўланилиши лозим бўлган сумма юз мингларга етади.


Дунёда илмдан бошқа нажот йўқ ва бўлмагай… – Imom Buxoriy xalqaro ilmiy-tadqiqot markazi\nHome / МАҚОЛАЛАР / Дунёда илмдан бошқа нажот йўқ ва бўлмагай…\n11/10/2018\tМАҚОЛАЛАР 327 кўрилган\n“Аллоҳ сизлардан имон келтирганлар ва илм берилганларнинг даражаларини кўтарур” (Мужодала сураси, 11-оят)\nЮртимиз қадимдан илму маърифат маркази, тамаддун чорраҳаси бўлиб келган. Ушбу табаррук заминдан дунёга илму ирфон зиёсини таратган буюк алломалар, мутафаккирлар етишиб чиққан. Улар илм-фаннинг кўплаб жабҳаларига асос солиб, жаҳон тамаддунининг шонли маёғи бўлиб келган. Албатта, бунга аждодларимиз муқаддас динимизнинг илм эгаллашга доир кўрсатмаларини ҳаёти шиорига айлантиргани сабаб бўлган. Бобокалонларимиз илмни дунёвий ва динийга ажратмаган. Икки дунё саодатини диний ва дунёвий илмларнинг уйғунлигида билган. Аслида, инсоният илмининг тарихи ҳам шуни исботлайди. Қачонки, мусулмонлар диний ва дунёвий илмни баробар эгаллаганида халқларнинг энг пешқадами бўлган. Шунинг учун ҳам исломнинг илмга доир тарихини ўрганган инсон унинг зарварақларида барча жабҳаларда ўз даврининг дурдонаси бўлган қомусий олимларнинг муборак номларини топади.\nҚуръони каримда ҳам илм олиш ва уни тарқатишга оид кўп кўрсатмалар учрайди. Ушбу буюк каломнинг илк нозил бўлган ояти ҳам айнан илм олишга тарғиб – “Ўқи!” чақириғи билан бошланган. Қуръони каримда “илм” сўзи турли шаклларда 768 маротаба ишлатилганининг ўзидан ҳам динимизда илмнинг ўрни беқиёс эканини англаш мумкин.\nШунинг учун ҳам илмнинг дунё-ю охиратдаги фазлини англаган, 600 минг ҳадисни санади билан ёддан билган, шулардан фақатгина 7 мингдан ортиқроқ энг ишончлисини ўз китобида келтирган буюк муҳаддис, ҳадис илмининг чироғи Имом Бухорий ҳазратлари “Дунёда илмдан бошқа нажот йўқ, бўлмайди ҳам”, деган хулосага келганлар.\nДинимиз илмни инсоннинг икки дунёсини обод қилиш учун восита қилди. Ҳадиси шарифларда охиратини, деб дунёсини, дунёси учун охиратини ташлаб қўймаган инсон Аллоҳга энг суюкли банда сифатида тараннум этилади. Муқаддас ислом динимизнинг амри ҳам шу. Буни биз Имом Бухорий ўз саҳиҳларида ривоят қилган: “Илмни агарчи у Хитойда бўлса ҳам ўрганинглар” ҳадисидан билиб олишимиз мумкин.\nИлк ислом даврида Хитойда диний билимлар эмас, балки инсон ҳаёти фаровонлигига сабаб бўлувчи дунёвий фанлар ривожланганини эътиборга оладиган бўлсак, динимизда илм, деганда фақат шаръий илмлар кўзда тутилмаслиги яққол англашилади.\nАждодларимизнинг бой илмий меросини ўрганар эканмиз, уларда ёш авлодга диний илмлар билан бирга, ўзлари учун зарур бўлган замонавий билим ва кўникмаларни ўргатиб бориш ҳам ўта муҳим экани таъкидланади. Токи, улар ўз замонасидан ортда қолмасинлар. Ўз даври ютуқларидан ортда қолган халқ, албатта, қолоқликка маҳкум. Буни биз мусулмон давлатлари бошига келган мустамлакачилик, қашшоқлик ва жоҳиллик офатларидан ҳам билиб олсак бўлади. Зеро, Пайғамбаримиз соллаллоҳу алайҳи васаллам томонларидан “илмнинг эшиги” дея таърифланган Ҳазрат Али (к.в.) бежиз: “Фарзандларингизга ўзингиз яшаб турган замоннинг эмас, улар яшайдиган замонга муносиб илмни беринг. Зеро, улар сизлардан кейинги даврда яшайдилар”, демаганлар.\nБироқ бугунга келиб, ҳолатлар ўзгарди. Мусулмонлар илмни бир-биридан айро икки йўл қилиб олди. Натижада мусулмон уммати ичида дунё тараққиётига мутлақо бегона жоҳил мутаассиблар ҳамда бутун эътиборини фақат моддиятга қаратган, дин ва ахлоқ каби тушунчалардан узоқ бўлган, маънавий жиҳатдан тубан тоифалар пайдо бўлди.\nИнсониятга табобат сирларини очиб берган Ибн Синони кофир, зиндиқ, деб туҳмат қилган, замонавий астрономияга асос солган Улуғбекни сеҳр-жодуда айблаганлар ҳам илмдан бебаҳра, бурнининг пастидан нарисини кўра олмайдиган калтабин, мутаассиб ва жоҳиллар эди.\nБунинг оқибатида эса мусулмон халқлари орасида ўзаро ихтилоф, низо ва можаролар авж олди. Сийратга эмас, суратга берилган юзакилик тарафдорлари кўпайди. Қалб поклиги, ахлоқ, илмни биринчи ўринга қўядиганлар тақчиллашиб, инсонни кийимига қараб яхши-ёмонга ажратадиган “алломалар” тўлиб-тошди. Бу аянчли ҳолатдан усталик билан фойдаланган турли кучлар эса аслида ҳар соҳада дунёнинг пешқадами бўлиши лозим бўлган мусулмонларни ўз манфаатига етиш йўлидаги қурол ўлароқ, ҳар кўйга солдилар.\nАфсуски, бу каби иллатларнинг бир учи бизнинг диёримизга ҳам ўз соясини солди. Зеро, мустақилликнинг илк йилларида оз бўлса-да, бизнинг заминимиздан ҳам ўз Ватани, ота-онаси, халқини кофирга чиқариб, ер юзида қатл ва фасод ёйилишидан бошқа ишга “ҳисса” қўшмаётган, шу жирканч ҳолатини “жиҳод”, “шаҳидлик” каби олий тушунчалар билан хаспўшлашга уринаётган жоҳиллар чиққани рост.\nБироқ, заминимизнинг ҳамиша ўз эгалари, илмни ҳаётининг мазмунига айлантирган раҳнамолари бўлган. Давлатимиз раҳбари бошчилигида “Жаҳолатга қарши маърифат” шиори остида ёшларимизни ҳам диний, ҳам дунёвий билимга эга комил авлод этиб тарбиялаш жамиятимиз ҳаётининг бош мезонига айланди.\nБугун юртимизда илмга эътибор юқори чўққига чиқди. Бу борада муҳим фармонлар, қарор ва давлат дастурлари қабул қилинмоқда. Президентимизнинг 2018 йил 21 сентябрдаги “2019-2021йилларда Ўзбекистон Республикасини инновацион ривожлантириш стратегиясини тасдиқлаш тўғрисида”ги фармонида ҳам юртимизда таълим сифати ва қамровини ошириш, узлуксиз таълим тизимини ривожлантириш, кадрлар тайёрлаш тизимининг иқтисодиёт эҳтиёжларига мослашувчанлигини таъминлаш каби долзарб вазифалар белгилаб берилди. Шунингдек, фармонда илмий тадқиқот ва ишланмаларнинг илмий салоҳиятини мустаҳкамлаш ва самарадорлигини ошириш, илмий-тадқиқот, тажриба-конструкторлик ва технологик ишлар натижаларини кенг жорий этиш учун таълим, илм-фан ва тадбиркорликни интеграция қилишнинг таъсирчан механизмларини яратишга ҳам алоҳида урғу берилган.\nШубҳасиз, юртимизда олиб борилаётган кенг қамровли ислоҳотлар, илм-фан ва замонавий технологияларни ривожлантиришга қаратилаётган алоҳида эътибор эртанги келажагимиз учун пойдевор вазифасини ўтайди. Айниқса, Президентимизнинг илм-фан билан шуғулланиш, янги кашфиёт ва ихтиролар қилиш игна билан қудуқ қазишдек машаққатли иш экани ҳамда бу соҳага эътибор бериш доимо долзарб вазифа бўлиб қолиши ҳақидаги фикрлари таҳсинга сазовордир.\nЮртимизда илм-фанга берилаётган эътибор яқин келажакда ўз самарасини бериши шубҳасиз. Чунки тарихнинг қайсидир босқичида бирор-бир цивилизация ўз замонасининг энг илғори бўлган бўлса, бунга фақат ва фақат илм-фан борасида илғорлиги эвазига эришган. Аксинча, қайсидир тамаддун ўз нуфузини йўқотиб, оқибатда бошқаларга муте бўлиб, инқирозга юз тутган бўлса, у ҳам ўша жамиятда илдиз отган жаҳолат оқибатида шундай аҳволга тушган. Шундай экан, кимларнингдир ноғорасига ўйнаб, буюк зафарлар сари отланган халқимиз орасида фитна чиқаришга уринаётган ғаламисларнинг найрангларига учмаган ҳолда ёшларимизни ҳар томонлама етук, маънавиятли, замонавий илмларда пешқадам қилиб вояга етказиш шу юрт тақдирига бефарқ бўлмаган ҳар бир инсон учун ҳам қарз, ҳам фарздир.\nУмид қиламизки, тарихда бутун дунёга устозлик қилган диёримиз тез орада яна шундай олий мартабани қўлга киритади.


Volkswagen Golf кросоверга айланмоқчи » Скачать музыку бесплатно новинки музыки 2016-2017\nVolkswagen Golf кросоверга айланмоқчи\nКомментариев: 0 Просмотров: 231 Дата: 10-03-2016, 02:57 2017 йилда Volkswagen компанияси янги кроссоверни савдога чиқаришни кўзлаяпти. У Golf русуми асосида яратилади. Кроссовер автокорхонанинг русумлари сафида янги авлод Volkswagen Tiguan ва Volkswagen Polo асосидаги ихчам кроссовер (2018 йилда чиқарилади) орасидан жой олади. Автокорхона ичкарисидаги манбалар етказишига кўра, янги кроссовер узунлиги 4,35 м, қиёфаси Volkswagen Golf русумига монанд тарзда ишланади. Техник кўрсаткичлари жиҳатдан SEAT Ateca ва Skoda Yeti машиналарига ўхшайди. Автомобилни 115-190 от кучига эга моторлар ҳаракатга келтиради, версиялар орасида энг кучли мотор 300 от кучига эга R версиясидир. Қолаверса, гибрид версияси ҳам режага киритилган. Ундан ташқари “Гольф” базасида Coupe версияси ҳам ишлаб чиқарилади. Стандарт версиядан Coupe орқаси бироз фарқ қилади. Версиясидан қатъи назар SUV автомобиллари кўплаб қулайликлар ва электрон ёрдамчи тизимлар билан жиҳозланади. Volkswagen Golf бир неча йиллардан бери Европанинг энг бозори чаққон автомобили номини олиб келмоқда. Volkswagen Golf базасидаги кроссовер ҳали яратилмасданоқ нархлари ошкор бўлди: 20 мингдан 45 минг еврогача. - деб хабар бермоқда Carzone.uz нашри.


Home icon Бош саҳифа»Кутубхона»Наср» Хотинтанлов. Тоҳир Малик\nҚорни оч одам сергўшт палову бўрсилдоқ нонни орзу қилгани каби бўйдоқнинг дарду ҳасрати момақаймоқ қизларда бўлиб қолади. Овози раста бўлган кундан бошлаб то уйлангунига қадар ўтган узоқ йиллар мобайнида ўтирса ҳам, турса ҳам, ётса ҳам хаёлидаги шахло кўз, камалак қош, киприклари ханжар, лаблари бодом, қоматлари сарв гўзаллар ишва қилаверади. Ота-онасининг оғзини пойлайвериб, жигари хун бўлган бўйдоқнинг дардини ким эшитади? Бўйдоқ “Сен ҳам уйлангин, бола-чақа орттиргин”, деган бир оғиз сўз учун ҳатто жонини беришга ҳам тайёр. Қийин бўлганда ўзбекнинг бўйдоғига қийин. Ота-онасига қараб: “уйлангим келяпти”, дея олмаса, “кечалари менга ёстиқ чидай олмаяпти”, дейишга тили бормаса... Европалик бўйдоқларга осон. Эрталаб танишади, пешинда никоҳдан ўтиб, кечқурун уйига бошлаб келиб: “Мамуля таниш, бу келининг”, дейди. Ҳикоямиз қаҳрамони Шодиқул шунақаларга ҳавас қиларди. Хаёлан шу тарзда, европачасига, минг бир марта уйландиёв. Лекин хаёлни ҳақиқатга айлантиришга қуриб кетмагур ўзбекчилик ҳаёси йўл қўймади-да! Ниҳоят оҳу зори Яратганга етиб бориб, отаси “вақт етди, қиз танла”, деб амр қилди. Шодиқул қувонди. Кўп йиллардан бери биринчи марта ширин уйқуга берилди.\n...Бўйдоқчилик умрига якун ясаши керак бўлган Шодиқулни тонг янгилик билан қаршилади. Бугундан бошлаб совчилик санъати барҳам топадиган бўлибди. Яъни совчиларнинг уйма-уй изғишларига чек қўйилибди. Энди бўйдоқ ҳокимиятга боради, янги ташкил этилган “хотинтанлов” бошқармасига учрайди, суратларга қараб, келинни танлайди – вассалом! Шодиқулга бу янгилик маъқул келиб, қувонди. Эрталаб келинни танласам, оқшомда тўй экан-да, деб ҳокимият сари югурди.\n-Бу қиз испанчада ўқийди. Мен уни сенга бериб юборсам. Кечаси у сендан испанчалаб бир нимани сўраб қолса, сен нодон тушунмай гаранг бўлсанг...а? Йў-ўқ, мен оиланинг бузилишига йўл қўя олмайман.\n-Сен боп қиз мана шу,-деди хумкалла.-Кўзига парво қилма, юмиб юрса сезилмайди. Хў-ўш, маълумотларга қараганда чап қулоғи эшитмас экан, ўнг қулоғига гапираверасан. Ўнг оёғи... чап оёғидан саккиз сантиметр калта. Бунга ҳам парво қилма. Кеча бир укахон ўн икки сантиметр калтасини ҳам жон-жон деб олиб кетди. Бўзрайма, агар йўқ десанг, бундан ҳам қуруқ қоласан. Хў-ўш, омадинг бор экан-ку, укахон! Бу қизнинг ошқозони аперайса бўлган экан. Сенга фойда-да, овқатни кам ейди! Э ука, сен хотин олмайсан, хазина оласан. Шунга рози бўлавер. Бу қиз соқов экан, ўлгунингча қулоғинг тинч бўлади. Ўзи шу қизни сенга ўхшаган укахонларга асраб юрувдим, суюнчисини бегона қилмайсан. Яна уч йил сабр қилсанг, пенсага ҳам чиқади.\nШодиқул ўлиб кетган катта дадасининг номидан ишончнома тўғрилай олмагани учун гўзал қизга яна уйланолмай қолди. Ўша куни хумкалла шошқалоқлик қилиб, қизни расмийлаштириб қўйган, экан, Шодиқул бир марта уйланганлар рўйхатига кириб қолибди. Энди уйланаман, деса, аввалгисидан ажраганлиги ҳақида далолатнома керак экан. Буни эшитиб, Шодиқул ўкириб-ўкириб йиғлай бошлади...


«Отам асраб олинганимни юзимга солди…» | Бир пиёла чой\n← Шайтон: «Мен шогирдингизман, хоним!!!»\nТалоқ ҳақида →\n«Отам асраб олинганимни юзимга солди…»\n— Ёшим ўн еттида. Онам уй бекаси, отам эса тадбиркор. Уларнинг ҳар иккиси ҳам иккинчи марта турмуш қуриб, фарзандли бўлишолмай, мени асраб олишган экан. Кейин синглим туғилди. Аммо дадам ўғил фарзанд кўришни жуда истагани боис тоғамнинг ўғлини боқиб олганмиз. Бироқ сўнгги йилларда ота-онамнинг бор меҳр ва эътибори фақат укамга қаратилгандек. Кун кулса ҳам, укамга, ой кулса ҳам… Менинг ҳаётим билан сира қизиқишмайди. Суҳбатлашиш учун атиги бир соат ажратишга вақтларини қизғонишади, истакларимни билишни исташмайди. Яқинда бир йигит билан танишиб қолдим. Яқинроқ билганимдан кейин ёқтириб қолганимни тушундим. Онамга айтгандим, кўришиб, гаплашди. Ҳатто, маъқуллагандек эди. Бироқ отам билгач, бари ўзгариб кетди. Нимагалигини билмади-ку, у киши муносабатларимизга тиш-тирноғи билан қаршилик кўрсатмоқда. Охирги пайтларда, ҳатто, қўл телефонимни ҳам олиб қўйди. Паймонам тўлиб, ичимдагиларни тўкиб солгандим, асраб олинганимни юзимга солиб, мени уйдан ҳайдади. Тўғриси, дунёларга сиғмай кетаяпман. Оиламдагиларга қолса, уйдан чиқмасдан ўтираверсам. Эркинлигимни чегаралаб қўйишганига сира чидолмаяпман. Отамни кўрсам, ғазабимни яширолмай қоламан. Агар уларнин озгина эътиборини қозонолганимда ўзимни бунчалик кераксиз ҳис этмасмидим. Ота-онамнинг меҳрини қозонишни истайман. Маслаҳат беринг, нима қилай?\nРуҳшунос: — Гарчи сизни асраб олишган бўлишса-да, ота-онангиз ва укаларингиз билан ўртангизда руҳий боғлиқлик бор ва буни ҳеч ким четга суриб қўя олмайди. Биринчи навбатда «Мен уларга бегонаман» деган тушунчани бутунлай хаёлингиздан чиқаринг. Кейин ўйлаб кўринг, отангиз билан кўнгил қўйган инсонингиз ҳақида очиқ гаплашганингиз тўғримикан? Чунки ота ва қиз муносабатларида ўзига яраша чекловлар, парда бўлиши лозим. У кишининг жаҳл устида сизга айтган сўзларини сира ёқламаймиз. Аммо бундай вазиятда ҳар қандай ота ҳам, эҳтимолки, қизини койиган бўларди. Демак, отангиз тақдирингиз ва келажагингизга бефарқ эмас. Агар у сизни бегона санаганида асабийлашиб ўтирмасди ҳам. Эътибор фақат укангизга қаратилганидан ҳам хафа бўлишингиз ноўрин. У ҳали кичкина, ўзингиз ҳам унинг ёшида бундан ҳам кўпроқ эътиборга сазовор бўлгандирсиз, балки. Қолаверса, ўсмир ёшда ота-онасининг меҳрига тўймаган қизлар уни кўчадан, аниқроғи, йигитлардан қидиришга ўтишади. Мен мутахассис сифатида сизга бундай йўл тутмасликни тавсия қиламан. Чунки ҳар бир инсоннинг биринчи муҳаббати ота-онасига қаратилган бўлади. Агар киши шу меҳрдан тўлиқ қонмас экан, бошқа ҳеч бир туйғу унинг ўрнини боса олмайди. Бундай ташналик билан хатога йўл қўйиш эҳтимоли ортади. Шунинг учун қанчалар мушкул бўлса ҳам, ота-онангиз билан муносабатларингизни йўлга қўйиб олишингиз лозим.


Миллий паркда 8 жасад топилди « O'zbekiston ERK Demokratik Partiyasi\nМиллий паркда 8 жасад топилди\n14 August 2012 - 10:14\nОлма-ота вилояти Или-Олатау миллий парки ҳудудида саккиз одамнинг жасади топилган. Олма-ота шаҳридан узоқ бўлмаган Таусамал посёлкаси ва тоғлар ўртасидаги 30 чақиримлик ҳудудда жойлашган ўрмондан топилган жасадларда жароҳат аломатлари бор.\nЖасадлар 25 чақирим радиусдаги масофа орасида топилган. Полиция қотиллик жиноий тортишувлар оқибатида юз берган бўлиши мумкин деган фаразни олдинга сурмоқда.\n“Ҳозирча ички муносабатларни ҳал қилиб олиш сабаб бўлиши мумкин дея ҳисоблаймиз. Чунки ўша ерда бўлган иштирокчиларнинг ҳаммаси ҳам топилгани йўқ. Иккинчидан четдан бирортаси бўлиши мумкин”, – деди Қозоғистон Ички Ишлар Вазири Қалмуханбет Қосимов.\nЎлганлар орасида аёл кишининг жасади борлиги ҳам айтилмоқда. Суд тиббиёт экспертизаси жасадларнинг шахсини аниқлаш билан шуғулланмоқда. Уларнинг барчасида пичоқ излари борлиги маълум қилинган.\nИИВ чиқарган баёнотда айтилишича, бири аёл ва бири эркакка тегишли икки жасад ўрмончининг уйи ташқарисида топилган. Яна бир аёл ва яна бир эркакнинг жасадлари эса ҳодисадан икки чақирим нарироқда топилган.\n“Сўнгра миллий парк ишчилари ҳодисадан 25 чақирим узоқликда, қўшни ўрмондаги ўрмончининг уйи ёнаётгани ҳақида хабар олишган”, – дейилади баёнотда.\nЁнғин ўчирилганидан сўнг уй ичидан икки ёниб кетган жасадлар топилган.\nИИВ баёнотида жасадлардан беш нафарининг шахси аниқлангани айтилади. Улар 1959 йилда туғилган Ирина Карпенко, 1952 йилда туғилган В. Синяков, 1936 йилда туғилган П.Захаропуло, 1938 йилда туғилган Антонина Карпызина ва 1969 йилда туғилган А.Гузаевлар экани айтилади.\nМаҳаллий мухбиримизга кўра, Или-Олатау табиат парки Олма-отанинг дам олиш масканларидан бири ҳисобланади. Дам олиш кунлари ушбу жойлар дам олувчилар билан гавжум бўлади.\nҚотилликнинг айнан дам олиш кунлари содир бўлгани айтилмоқда. Жасадлар эса 13 август, душанба куни топилган.\nҚозоғистоннинг тоғли ҳудудларида оммавий қотиллик илк маротаба учраётгани йўқ. Шу йилнинг май ойида Қозоғистоннинг Хитой билан чегарадош тоғли нуқтасида 14 чегарачи ўлдирилган ва жасадлари ёқиб юборилган эди.\nҚозоғистон Бош Прокуратураси ушбу қотиллик ички низолар натижасида келиб чиққани ва бу заставада хизмат қилувчи Владислав Челах сафдошларини ўлдирганини тан олганини расман маълум қилган.\nКейинчалик Владислав Челах қотиллик қилмагани ва ушбу кўрсатмаларни руҳий босим остида берганини билдирган. Унинг маҳкама иши давом этмоқда.


Уй олди-сотдисида фирибгарлик қилган жиноий гуруҳ қилмиши фош этилди\n12:20 / 25.09.2016\nДилором Усмонованинг (исм-фамилиялар ўзгартирилган) турмуш ўртоғи ҳисобчи бўлиб ишларди. Нима бўлди-ю, у камомадга йўл қўйди. Бу ҳақда “Ҳуқуқ” нашри ёзмоқда.\nДилоромнинг номида уй бор эди. Эр-хотин маслаҳатлашиб, хонадонни сотувга қўйишди. Бундан хабар топган Бобур Зоиров ва Жамшид Аҳмедовларнинг пайтавасига қурт тушди. Дилором ҳам калта ўйлаб, уларнинг тузоғига тушди.\nХуллас, уйнинг олди-сотдиси қалбаки ҳужжатлар билан расмийлаштириладиган бўлди ва улар мана шу усул билан уйни бир неча шахсга пуллашмоқчи бўлди.\nБиринчи сотувдан тушган пул билан Д.Усмонованинг турмуш ўртоғи йўл қўйган камомад ёпилди. Кейинги сотувдан тушган пуллар ўртада тақсимланадиган бўлди.\nКунларнинг бирида “Иттифоқ” маҳалласида яшовчи Дилдора Пирназарованинг қулоғига етиб борди. Келишувга кўра, уй 54 млн. сўмга баҳоланди. Кўнглида ҳеч қанақа шубҳа йўқ харидор бўнак тариқасида 100 АҚШ доллари узатди.\nБобур ва Жамшид Д.Пирназарованинг уйига келишди. Аёлни алдаб ундан 53 миллион сўм олишди ва ишонтириш учун тилхат ҳам ёзиб беришди.\nАммо жинойи гуруҳнинг қилмиши фош бўлди. Уларга суднинг ҳукми билан жазо тайинланди.\nжиноий гуруҳ фирибгарлик\nКореяга ишга юборишни ваъда қилиб, 4 минг доллар олган шахсни ушлаш чоралари кўрилмоқда\nИИВ Қоровул қўшинларига киритиб қўйиш учун пул талаб қилган фирибгарлар ушланди\nУй қуриб бераман деб одамларнинг миллионларини ўзлаштирган фирибгар қўлга олинди\n«Дамас» олиб беришни ваъда қилган фирибгар ушланди


ЗИЙРАКЛИК ВА ФАРОСАТ МЎМИННИНГ СИФАТИДИР — Zamaxshariy.uz\nМаълумки динимиз мўмин инсондан зийрак фаросатли бўлишга чақиради.\nБугун бутун дунё халқлари орасида турли туман ахборот ва маълумотлар аралашиб кетганини кўряпмиз. Лекин бу маълумотларнинг кўпи ёлғон ва кимларнингдир ўз ғаразли мақсадлари йўлида тарқатилаётган хабарлар эканлигини ҳамма ҳам билавермаса керак.\nАллоҳ таоло Қуръони каримда бир неча оятларда мўминларни хушёрликка ва зийракликка чақирган. Хусусан, Хужурот сурасининг 6-оятида: “Эй, иймон келтирганлар! Агар фосиқ одам хабар келтирса, аниқлаб кўринглар, бир қавмга билмасдан мусибат етказиб қўйиб, қилганингизга надомат чекувчи бўлманглар”.\nЮқорида таъкидлангинидай бугун биз яшаб турган жамиятда инсонлар, хусусан мусулмонлар ҳар қайси даврдан кўра кўпроқ ҳушёр, зукко ва огоҳ бўлишга мажбур. Чунки, ахборот алмашуви шу қадар тезлашиб кетдики, бир дегунча дунёнинг у четидаги хабар, бошқа четидаги инсонларга етиб бормоқда. Улар ичида жудаям кўп хабарлар асоссиз ва уйдирмалар маҳсули эканлиги фош бўлган пайтда хабар тарқалган, у сабаб қанчадан-қанча кишилар мусибатга ва таъналарга учраган, мўминлар орасига ишончсизлик, ҳурматсизлик ва адоват тушган бўлмоқда. Демак,ушбу ҳодисалардан билинадики, Роббимизнинг ушбу буйруғига амал қилишга ҳар қачонгидан кўра кўпроқ муҳтожмиз. Чунки, ахборот алмашинувининг тезлашиб кетиши, глобаллашув даврининг ибз санаб саноғига етолмаган кашфиётлари бизни Аллоҳ таолонинг амрига бўйсунишдан озод қилолмайди.\nКейинги пайтларда ижтимоий тармоқлар орқали кўпгина асосиз маълумотлар тарқатилиши оқибатида,баъзи ёшларимиз ғаразли мақсадни кўзлаган бузғунчи оқимлар тасирига тушиб қолмоқда.\nАфсуски ота оналарнинг кўпчилиги фарзандларининг ижтимоий тармоқлар орқали кимлар билан маълумот алмашаётганидан бехабар ёки бепарво.\nШуни яхши билишимиз керакки ҳар қандай суҳбат яхши бўлсин ёки ёмон таъсир қилувчидир.\nРасулуллоҳ соллаллоҳу алайҳи васаллам ҳадиси шарифларининг бирида: “Суҳбат таъсир қилгувчидир” дея марҳамат қилганлар.\nИжтимоий тармоқларга ўрнашиб олган мунофиқлар ва ғаламис кимсалар ўта эҳтиёткорлик билан сўз ўйини қилмоқдалар. Мусулмонларни фитналанишига ва тафриқасига сабаб бўладиган айрим постлар ва изоҳларни ёзиб қолдириш билан, кишилар оғзидан чиқиб кетадиган қўпол сўзларни, жазога сабаб бўладиган муомала ва изоҳларни пойлаб ўтирибдилар. Вақти келиб, узун ташланган арқонлар тортилганда, ғалвирлар сувдан кўтарилганда эса, жазога тортилганлар айнан содда, мусулмонлар бўлиб қолиши мумкин.\nҲулоса қиладиган бўлсак мўмин киши ўткир фаҳм фаросат эгаси бўлиши лозим. Бир гапни эшитганимизда ёки ҳодисага гувоҳ бўлганимизда, бирор маълумот ўқиганимизда тафсилот ва воқеъликни аниқ билмагунимизча хулоса қилишга ва муносабат билдиришга шошилмаслик керак. Чунки Расулимиз соллаллоҳу алайҳи васаллам айтганларидек: “Мўмин бир тешикдан икки марта чақилмайди” (Имом Бухорий ривояти).\nPrevious Post:МЕХР-ОҚИБАТ ХАЛҚИМИЗГА ҲОС ФАЗИЛАТ\nNext Post:ЁЛҒОН ГАПИРИШ ШАРМАНДАЛИКДИР


Сардор Тоировнинг хотини ҳижобга киришига нима сабаб бўлганини айтди — фото - ShouBiz.uz\nЯнгиликлар 18:47 | 18.5.22\nСардор Тоировнинг хотини ҳижобга киришига нима сабаб бўлганини айтди — фото\nҲумора Таирова болалигидан шуни хоҳлаганини таъкидлаган\nХонанда Сардор Таировнинг турмуш ўртоғи Ҳумора Таирова ҳижобга киришига нима сабаб бўлганини айтди.\nУнинг сўзларига кўра, болалигидан шуни хоҳлаган. Бироқ оила аъзолари қаршилик қилган. Ёши катта бўлишни бошлагач эса масъулияти ошган. Хонанданинг турмуш ўртоғи шу қарори сабаб 2 та катта тадбирдан воз кечган.\n«Болалигимдан аслида ният бўлган, оила аъзоларим ва яқинларим барчаси шу кўринишда бўлгани учун муслима аёл сифатида қизиқишим бўлган. Бошида ҳамма қаршилик гилган ‘ҳали имкониятинг катта эди’, ‘улгурардинг’, ‘шунча карьера нима бўлади?’. Тўғриси ўзимни ҳам чалғитиб юборган, ёшим катта бўлётгани шунга яраша ақлим ҳам ўсаётганлиги, бу биз аёлларни қайсидир маънода бурчимиз эканини ўйлаб рўмол ўрашга аҳд қилганман. У давргача мен ҳаётим давомида кўришим мумкин бўлган ютуқларни кўриб бўлгандим. Бу қарорим сабаб 2 та катта тадбирдан воз кечганман». — дейди у.\nУ 2020 йилнинг 9 мартида рўмол ўраган. Унинг сўзларига кўра, бундан ҳеч қачон афсусланмаган. Ҳумора Таированинг ҳозирда мақсадлари ўзгарган.\n«2020 йил 8 март куни охирги маротаба Вилоят ҳокимлиги тадбирига қатнашиб, 9 март куни рўмол ўраганман. Ўша кундан то шу пайтгача ҳеч ҳам афсусланмадим. Аксинча, кўнглим тўқ. Яратган эгам шундай чевар зотки ниманидир олиб ундан ҳам хайрлисини берган. Орзулар мақсадлар, режалар ўзгарган. Олдинлари фақат энг зўр лидер бўламан, камида вилоят ҳокими бўламан, энг ёш аёл Вазир бўламан деб ҳаракат қилсам ҳозир эса энг яхши ‘аёл’ бўламан, Олиму уламоларни, аҳли Шайхларни, Фан арбобларини ‘онаси’ бўламан, динимизга фойдали ўзимдан яхши нарса қолдириб кетаман деган ният бор. Биз нимани ўйлашимиз муҳим эмас, муҳими Аллоҳ ҳхйрли қилиб берсин», — деб ёзади Ҳумора Таирова.\nСардор Тоировнинг хотини улар қандай танишганини айтганди. Бу ҳақда ундан обуначилари сўраган. Ҳумора Сардор Таировни биринчи марта 2017 йилда Баҳром Назаровнинг концертида кўрган. Шунда унинг чиқишини 6 марта қайта томоша қилган. Орадан вақт ўтгач, қариндоши хонанда ижросидаги нашидни эшиттирган. Ҳумора Таирова эса концертдаги ва нашид айтган инсонлар бир эканини билмаган.


Чоршанба, 04 Январ 2017 22:01\tхарф ўлчами\nЎтган йил давомида Германия ҳуқуқ-тартибот органлари “Ҳақ дин” салафий гуруҳини тақиқлаб қўйди. Бу жамоа ўзининг кенг миқёсда ўтказган тадбирлари билан машҳур бўлган. Улар тамонидан ташкиллаштирган тадбирларининг бирининг номи "Иқра" эди. Мазкур тадбир чоғида 3 миллион Қуръони карим ва унинг маънолари босилган китобларни тарқатишган.\nҲудудий маъмурият вакиллари Қуръони Каримга ҳурмат ўлароқ мусулмон етакчилар ва исломшунос мутахассислар билан алоқага чиққан ва китобларга қандай чора кўриш юзасидан маслаҳат олган. Мусулмонларнинг муқаддас китоби Қуръони Каримга эҳтиром кўрсатиш мақсадида мусодара қилинган китоблар қайта ишлаш учун чиқиндихоналарга топширилмайди. Мутахассислар томонидан китобларни чўлда тупроқ остига кўмиб юбориш таклифи илгари сурилган. Аммо бу таклиф жиддий кўриб чиқилаётганига қарамай, ҳали якуний қарор қабул қилинмаган.\t« Карачай-Черкес Республикасида янги масжид ва унинг маккалик имоми\tҲарбий суд исроиллик аскарни қотил деб ҳукм чиқарди »


Марадонанинг «Порше» автомобили кимошди савдосида: Қанчага...\n27.02.2021 23:20 0 1778\nБир пайтлар футбол афсонаси Диего Марадонга қарашли бўлган, чекланган миқдорда чиқарилган кабриолет — «Porsche 911 Type 964 Carrera 2» машинаси кимошдида сотилади. Бу ҳақда «Bonhams» сервиси хабар берди.\nУшбу туркум машиналари 1992 йили 1,2 мингта чиқарилган ва биттасини ўша йили Марадона сотиб олган.\nЎшанда Испаниянинг «Севилья»сида тўп сураётган Марадона бу машинасидан асосий транспорт воситаси сифатида фойдаланган. Айтишларича, бу машина билан Марадона светофорнинг қизил чироғида 180 км/соат тезликда ўтиб кетиб, полицияга тушган экан.\n1993 йили футболчи Аргентинага қайтади, машинани эса Майорка (Мальорка) оролида яшовчи автомобиллар коллекционерига сотиб кетади. Машинани у йигирма йилча сақлаган.\n2013-2016 йилларда машина эгалари бир неча марта алмашиб, ҳозирги эгаси қўлига етиб келади.\nЧиққанига салкам 30 йил бўлган, қўлдан-қўлга ўтгани билан, машина унча «эзиб» минилмаган — атиги 120 минг километр йўл босган, холос. Ҳолати ҳам аъло даражада.\nШунинг учун ҳам машинани 150-200 минг еврогача сотишни чамалашяпти. Кимошди савдолари 3 мартдан 10 мартгача ўтказилади.\nавтомобил Porsche диего марадона кимошди савдоси\nАвто 27/03, 09:51\nҚайси ҳудуд аҳолисида автомобиллар сони кўп?\nҲуқуқ 24/03, 22:36\nЙПХ ходими автомобилда отвёртка борлиги учун далолатнома тузган ҳолат бўйича маълумот берилди\nАвто 27/02, 12:57


Мусулмонлар армияси. Покистон - | Hizb-Uzbekiston.info\nHome›МАҚОЛАЛАР›Мусулмонлар армияси. Покистон\nМусулмонлар армияси. Покистон\nДунёни ўзининг куфрий сиёсати билан, мусулмонлар қонига ботириб, ва яна бунинг устига устак, мусулмонларни дунё бўйлаб террорист, жиноятчи қилиб кўрсатиб, бутун олам халқларини тубанлик ботқоғи томон судраб кетаётган Ғарб сиёсатининг мусулмонлар устида олиб бораётган қонли харбий амалиётларини, хусусан Шарқий Туркистон, Ироқ, Марказий Африка, Фаластин, Сурия ва бошқа мусулмонлар кўп яшайдиган жойларда мусулмонларни оммавий қирғин қилаётганини бугунги кунда англаб етиш учун катта ақл шарт бўлмай қолди.\nДунёда ўзини мусулмон юрти деб, хисобловчи давлатлар талайгина ва бу давлатлар кофирлар мусулмонларни қирғин қилганида бир оғиз қаршилик билдирмай, эндиликда ИШИД баҳонаси билан, АҚШ Сурия мусулмонларини қирғин қилишга киришганида, биринчиларданбўлиб кофирларга ёрдамга шошилиб, асл башараларини очиб боришмоқда.\nБиз ушбу янги рукнимизда, мусулмонлар кўп яшовчи, мусулмон юртлари, деб хисобланувчи давлатларнинг харбий салоҳиятлари тўғрисида маълумотларни тақдим қилиб борамиз, зеро мусулмонлар бу харбий кучлари билан, кофирларга эмас, мусулмонларга ёрдам беришга, мусулмонларни химоя қилишга яроқлимиди ёки йўқми? Мусулмонлар ушбу харбий кучларни қаерга сарфлаяпти? Ушбулар тўғрисида бироз фикрлашимизга далда бўлса ажаб эмас.\nМусулмонлар юртлари орасида харбий жиҳатдан энг кучлиларидан бири бўлган, Покистон харбий қуввати ҳақида маълумот билан рукнимизни бошлаймиз.\nПокистон харбий кучлари\nПокистон Харбий Армияси дунёдаги энг кучли армиялар 10 талигига кириб, 2011 – йил хисоботига кўра, 7 – ўринда туради.\nҚуруқлик харбий кучлари. Шахсий таркиб: 550 000 киши. 3490 та асосий “Ал-Холид” ва 320 Т-80УД(Украина) русумидаги танклар, бундан ташқари Покистон ва Хитойда ишлаб чиқарилган бир неча турдаги танклар, 5745 та зирхли харбий машиналар (БМП, БТР каби), 1065 та ўзиюрар қурол турлари ва 3197 та оғир артиллерия қуроллари.\nХарбий ҳаво кучлари. Покистон харбий хаво кучлари таркибида 65 000 аскар хизмат қилади, улардан 3000 таси учувчилар. 1531 тадан ортиқ харбий жанговар самолётлари ва 589 та харбий вертолётлари бор. Бундан ташқари харбий транспорт ва ўқув машғулоти самолётлари ҳам етарли даражада.\nХарбий денгиз кучлари. Покистон харбий денгиз кучлари таркибида 24 000 та шахс бор, деб эътибор қилинади ва яна 5 000 тадан ортиғи захирада хисобланади. Бундан ташқари, харбий денгиз кучлари таркибига 2 000 дан ортиқ персоналга эга бўлган, Соҳил қўриқлаш хизмати ҳам киради. ХДК таркибида 11 та харбий фрегат кемалари, 8 та сув ости харбий кемалари ва бундан ташқари ракета ташувчи, қўриқловчи, аскарлар ташувчи ва бошқа турдаги кемалар ҳам бўлиб, ҳаммаси бўлиб 71 та харбий жанговар кемалар бор.\nПокистон харбий кучлари ихтиёрида расмий маълумотларга кўра, 110 та жанговар ядро бомбалари,Shaheen II русумидаги, 3500 км масофага мўлжалланган баллистик ракеталар бор.\nЭй мусулмон харбийлари!\nИймон келтирган ақидангизга мувофиқ иш қилинг! Мусулмонлар қирғин қилинишини тамоша қилмасдан, хақиқий Халифалик давлатини хаётга қайтариш учун харакат қилинг!\nИроқ ҳокимлари инглизлар ясаб берган байроққа ғазаблансалар-да, Америка мусулмонларга нисбатан қилаётган жиноятлар уларни безовта қилмайди!\nПокистон аҳли Қуддус учун дарғазаб, режим эса уларнинг Кашмирни озод этиш ҳаракатларини терроризм деб баҳоламоқда


Боғийлик ва унинг тарихий илдизлари – oliymahad.uz\nБоғийлик ва унинг тарихий илдизлари\nБоғий сўзи араб тилида بغى يبغي феълидан олинган бўлиб, ҳаддан ошувчи, зулм қилувчи ва тажовуз қилувчи деган маъноларни англатади. Шаръий истилоҳда эса, мусулмонлар тарафидан сайланган ҳақ раҳбарга маълум қудратга эга бўлган қарши чиқувчилар боғийлар деб аталади. Фуқаҳолар боғийнинг таърифида мана шу жумла билан чекланганлар. Таърифдаги қарши чиқиш деган сўзнинг маъноси – раҳбар талаб қилган бўйинларидаги вазифани бажаришдан юз ўгиришдир. Масалан, закот беришни рад қилиш каби.\nАллоҳ таоло айтади: «(Эймўминлар), агар мўминлардан бўлган икки тоифа (бир-бирлари билан) урушиб қолсалар дарҳол уларнинг ўртасини ўнглаб қўйинглар! Энди агар улардан бирови иккинчисининг устига тажовуз қилса, бас то (тажовузкор тоифа) Аллоҳнинг амрига қайтгунича сизлар тажовуз қилган (тоифа) билан урушинглар! Энди агар у (тоифа тажовузкорликдан) қайтса, сизлар дарҳол уларнинг ўртасини адолат билан ўнглаб қўйинглар. (Мудом) адолат қилинглар! Зеро Аллоҳ адолат қилувчиларни суюр. Мўминлар ҳеч шак-шубҳасиз оға-инилардир. Бас, сизлар икки оға-инингизнинг ўртасини ўнглаб қўйинглар! Аллоҳдан қўрқинглар — шояд У зот томонидан бўладиган раҳматга эришсангизлар».\nУшбу оятнинг нозил бўлиши борасида уламолар тўрт хил ривоятни келтирадилар:\n1. Ушбу оят Авс ва Ҳазраж қабилалари ўртасида юзага келган жанжал туфайли нозил бўлган. Ўшанда улар ҳурмо шохлари ва оёқ кийимлари билан бир-бирларига зиён етказган эдилар. Бу воқеа Расулуллоҳ соллаллоҳу алайҳи васаллам замонларида бўлиб ўтган.\n2. Ансорлардан икки киши шерикчиликда иш қилишар эди. Бир куни улардан бири айтди: «Сен ўртадаги молдан кўп олиб юбординг». Бу гапни эшитган шериги масалани Расулуллоҳ соллаллоҳу алайҳи васалламнинг олдида ечишни таклиф қилди. Даъво қилган киши эса, бунга рози бўлмади. Бир-бирлари билан тортишиб, ҳатто қўллари ва шиппаклари билан ура кетишди. Шунда ушбу оят нозил бўлди.\n3. Ансорлардан бир кишининг Умму Зайд номли аёли бор эди. У ота-онасиникига зиёратга боришни истади. Аммо, ансорий Умму Зайдга рухсат бермай уни хонага қамаб қўйди ва олдига бирор кимсани йўлатмади. Умму Зайд иложини қилиб, қавмига хабар юборди. Қавм уни хонадан чиқариб олди. Ансорий ҳам қавми-қариндошини ёрдамга чорлади. Амакисининг ўғиллари келиб, аёлни қавмининг қўлидан олишга уриндилар. Натижада, жанжал чиқиб, бир-бирларига шиппаклари билан тушура бошладилар. Сўнг ушбу оят нозил бўлди.\n4. Бу оят Ҳазражликлар сардори мунофиқ Абдуллоҳ ибн Убай ибн Салул ва Авс бошлиғи Абдуллоҳ ибн Равоҳа қавми борасида нозил бўлган. Бир куни Набий соллаллоҳу алайҳи васаллам ўзларининг эшакларида Убай ибн Салул қавми билан мажлис қилиб ўтирган жойга келиб тўхтади. Тўсатдан у зотнинг эшаклари чангитиб юборди. Шунда Убай ибн Салул Пайғамбаримиз соллаллоҳу алайҳи васалламнинг ёқаларидан ушлаб: «Эшагингнинг бадбўй ҳиди бизга озор бермоқда» – деди. Шунда Абдуллоҳ ибн Равоҳа ғазабланиб: «Расулуллоҳ соллаллоҳу алайҳи васалламнинг эшакларининг ҳиди сенинг ҳидингдан ҳам отангнинг ҳидидан ҳам хушбўйроқдир», – деди. Бу гапни эшитган Убай ибн Салулнинг қавми дарғазаб бўлиб, Авсликларга шиппак ва қўллари билан ташланиб кетди.\nРасулуллоҳ соллаллоҳу алайҳи васаллам айтганлар: «Ишларингиз бир кишининг қўлида жамланиб турган ҳолида биров сизларга келиб бирлигингизга путур етказишни ёки жамоатингизни бўлиб ташлашни истаса, уни ўлдиринглар!» .\nЯна айтганлар: «Кимда-ким ушбу умматнинг жам бўлиб турганини бўлиб ташлашни истаса, ким бўлишидан қатъий назар, уни қилич билан уринглар!».\nСаҳобалар боғийга қарши жанг қилишга ижмоъ қилганлар.\nАллоҳ таоло айтади: «Барчангиз Аллоҳнинг арқонига (Қуръонга) боғланингиз ва бўлинмангиз!». Аллоҳ таоло айтади: «Эй мўминлар, Аллоҳга итоат қилингиз, ва пайғамбарга ҳамда ўзларингиздан бўлган (яъни мусулмон) ҳокимларга бўйсунингиз!».\nРасулуллоҳ соллаллоҳу алайҳи васаллам айтганлар: «Сизларни Аллоҳдан тақво қилишга ва гарчи устларингизга бир қул амир бўлса-да, қулоқ солиш ва итоат қилишга васият қиламан». Бу зарур ишлардандир. Чунки, бунга одамларнинг эҳтиёжи бор, шу билан бирликни сақлаб қолинади, ҳамжиҳатлик ҳимоя этилади, ҳадлар ижроси амалга оширилади, ҳақ-ҳуқуқлар тўла-тўкис бажарилади, амри маъруф ва наҳий мункар барпо бўлади. Фуқаҳолар таъкидлаганлар: “Одамларни бошқариш диннинг энг улкан вожибларидан, балки диннинг ҳам, дунёнинг ҳам туриши шу биландир. Зеро, одамлар давомий равишда бир-бирларига эҳтиёжлари тушиб тургани туфайли уларнинг манфаатлари жамоаларнинг бир-бирлари билан жамланишлари воситасидагина амалга ошади. Жамланганда эса албатта бир бошлиқ бўлиши зарур бўлади. Шариат соҳиби бунинг нақадар зарурлигига диққатни қаратиш мақсадида ҳаттоки вақтинчалик жамоатларга ҳам бир бошлиқ бўлишини вожиб қилган.\nМаълумки, одамларнинг салоҳияти раҳбарлар воситасида амалга ошади. Гарчи, раҳбарлар орасида золим ҳукмдорлар ҳам бўлиб турса-да, бу бутунлай раҳбарсиз туришдан кўра яхшироқдир. Айтилганидек, золим имом билан олтмиш йил туриш, имомсиз бир кеча туришдан яхши…” .\nАгар шавкат ва қудрат эгаси бўлган бир қавм иштибоҳли бир таъвил билан имомга қарши чиқса, уни раҳбарликдан бўшатишни ёки унга мухолиф чиқишни, итоатидан бош тортишни, бирликка путур етказишни истаса, улар боғийлар ва золимлар саналади, имом улар билан сўзлашувлар олиб бориши, ўзига нисбатан нима айб қўйишаётганини сўраб-суриштириши, агар зулм ўтган бўлса, уни бартараф қилиши, агар шубҳали даъво билан чиққан бўлсалар, шубҳаларига ойдинлик киритиши лозим. Чунки, Аллоҳ таоло: «Уларнинг ўртасини ўнглаб қўйинглар!», деди.\nАгар бир қавм хаворижларнинг фикрини тўғри деб билса, яъни масалан, гуноҳи кабира эгаларини кофирга чиқарса, мусулмонларнинг қонини ҳалол санаса, саҳобаларни сўкишни дуруст деса, у қавм боғий ва фосиқ хаворижлардан деб қаралади. Агар янада ғулувга кетиб, имомга қарши чиқсалар, уларга қарши урушиш фарз бўлади.\nҲазрат Умар розияллоҳу анҳунинг даврларида ҳам баъзи фитначиларнинг чиқиш ҳоллари бўлган.\nҲазрати Умар олим сифатида ўзлари билмаган нарсани гапиришдан қаттиқ қўрқар эдилар. У киши илмни даъво қилиб, одамлар ичида турли масалаларни ўринсиз қўзғайдиган кимсаларга қарши эдилар. Уларни доимо таъқиб қилар эдилар.\nИмом Доримий ва бошқалар Умар ибн Хаттоб розияллоҳу анҳунинг мавлосидан қилган ривоятида Қуръондаги баъзи оятлардан ихтилофли муаммо чиқаришга уринган Бану Тамимлик Субайғ ибн Ислга қарши Ҳазрати Умар қатъий чоралар кўрганлари, шу тариқа у тўғри йўлни топиб олгани айтилади.\nИбн Жарир Тобарий Ҳасандан қилган яна бир ривоятда эса, Ҳазрати Умар йўқ ердаги нарсаларни титкилаб топиб, одамларни динга амал қилмасликда айблаб юрадиганларни чақириб, уларга танбеҳ берганлари, шу билан бирга, у киши илмига амал қилмайдиган бетавфиқлардан ҳам ҳушёр бўлиш кераклигини қаттиқ таъкидлаганлари айтилган эди.\n2017-2018 ўқув йили битирувчиси\n472100cookie-checkБоғийлик ва унинг тарихий илдизлариno\nОлдингиМасъулият машаққатиКейингиСочга тегишли шаръий ҳукмлар


Рашид Раҳимов: «Ўрунов бугун жамоа эмас, кўпроқ ўзи учун ўйнаган бўлса-да, бу нормал ҳолат»\nРашид РаҳимовОстон Ўрунов\n«Уфа» бош мураббийи Рашид Раҳимов «Химки»дан учралган мағлубиятдан (1:2) кейин «Спартак»дан ижарага олинган Остон Ўрунов ҳақида фикр билдирди.\n– Остон Ўрунов нега асосий таркибда эмас, захирадан майдонга тушди?\n– Остон – индивидуал жиҳатдан кучли ўйинчи. Ҳали у жамоамиз ўйинига мослаша олганича йўқ, биз нима қилаётганимизни унчалик тушунмаяпти. Бугун у жуда кўп вазиятларда жамоа учун эмас, кўпроқ ўзи учун ўйнади. Бу жамоага энди қўшилган футболчи учун нормал ҳолат.\nЎрунов билан гаплашиб оламан. Остон 90 дақиқа давомида ўзига белгиланган вазифани яхши бажара олса, табиийки у майдонга тушишда давом этади», - дейди «Уфа»нинг тожикистонлик бош мураббийи Рашид Раҳимов.\nМаълумот учун, «Уфа» РПЛда 13 очко билан турнир жадвалида 16 клуб орасида 15-ўринда бормоқда.


ИнтерФУТБОЛ :: МДҲ ҳудудидаги «янги Мессилар»га яна бир бора эътибор берамиз...\nМДҲ ҳудудидаги «янги Мессилар»га яна бир бора эътибор берамиз...\n«Янги месси» - бу мақтов шакли: Россия матбуоти «Ростов» вакили Элдор Шомуродовни тез-тез «Ўзбек Мессиси» сифатида мақтамоқда. Бу эътироф осмондан олинган эмас, албатта. Чунончи, Буюк Британиянинг энг обрўли нашрларидан бири саналган The Sun олдинроқ бутун дунёдаги энг истиқболли футболчилардан алоҳида рўйхат шакллантирганди. Инглизлар бунда вақтида лоақал бир марта айнан «Барселона» юлдузи Лионель Мессига таққосланган истеъдодларга эътибор қаратишган. Қизиқ, ҳам ҳудудий томондан, ҳам футбол нуқтаи назаридан бизга яқин мамлакатларда кимлар «Янги Месси» ёрлиғига муносиб кўрилганлар? «СЭ» газетаси The Sun томонидан тузилган ўша рўйхатга қараб, собиқ иттифоқ ҳудудида бош кўтарган «Янги Месси»ларни яна бир бора эсга солди.\n«Қозоғистон Мессиси» - Еркебулан СЕИДАХМЕТ\n19 ёшли ҳужумчини буюк аргентиналик билан таққослай бошлаганларига 2 йилча бўлди. Еркебулан ўшанда қадрдон клуби - «Тараз»да ўйнар ва кучли дриблинг салоҳиятию, юқори тезлиги билан кўзга ташланган эди. Қозоғистонлик журналистлар Сеидахмет айниқса, тўп билан ишлашда Мессини эслатиб юборишини бот-бот ёзишганди. Иқтидорли ҳужумчи ўтган йили Россия Премьер-лигаси иштирокчиси «Уфа» сафига қўшилди, аммо бир уринишда Бошқирдистон жамоаси асосий таркибига киролмади - жароҳатлар панд берди. Уфаликлар бундан 3 ой олдин Сеидахметни ижара келишуви асосида «Левски»га жўнатишди. Эндиликда Болгария ОАВда ҳам «Қозоқ Мессиси» ҳақида кўп ёзилмоқда. Тўғри, ҳозирча ҳайратланган ҳолда эмас. Мисол учун, Gol.bg сайти яқинда «Левски» бош мураббийига ачиниш ҳисси билан ёзди: «Қозоқ йигитини таркибга қўшиш жуда қийин, албатта. Бунга легионерларга нисбатан ўрнатилган чеклов имкон бермайди».\n«Латвия Мессиси» - Кристапс ГРАБОВСКИС\nБолтиқ бўйи мамлакатларида футбол унчалик оммалашган эмас, шунинг учунми, бу ҳудудда тўп сурувчи юлдузлар йўқ, ҳисоби. Лекин яқин келажакда камида бир нафар ёрқин ижрочи катта саҳнага чиқиши мумкин. Гап бир неча йил илгари «Латвия Мессиси» мақомини олган Кристапс Грабовскис ҳақида кетмоқда. Ўшанда 10 ёшли болакайнинг техник қобилияти, тўп билан муомала қилиш ва зарба йўллаш масаласидаги мўъжизавий ҳаракатлари акс этган видеоёзув бутун интернет кенгликларига ёйилганди. Кейинчалик Грабовскис ҳаттоки, Adidas билан шартнома тузди. Аммо у ҳозирча майдонда эмас, ижтимоий тармоқларда фаоллик кўрсатмоқда.\n«Ўзбекистон Мессиси» - Элдор ШОМУРОДОВ\n- Ўйлашимча, мен Мессига умуман ўхшамайман, - деди «Ростов» шарафини ҳимоя қилаётган 23 ёшли ҳамюртимиз россиялик касбдошларимизга интервью берар экан. Дарҳақиқат, Элдор на ўйин услуби ва на гавда тузилиши (бўйи 190 сантиметрга тенг) билан аргентиналик «митти сеҳргар»ни эслатади. Лекин Ўзбекистонда Осиё кубогида ва Россия Премьер-лигасида бирдек гол урадиган кучли футболчилар ҳар доим ҳам баралла бош кўтараверишмайди. Дейлик, Элдор жорий мавсум РПЛда «Спартак» ва «Краснодар»га қарши кечган ўйинларда 3та гол муаллифига айланди. Хуллас, кимдир шуларни назарда тутиб, Шомуродовни Месси билан таққослаб кўришга қарор қилди ва...\n«Арманистон Мессиси» - Арас ОЗБИЛИС\nУмуман, Арманистонда битта фикр ҳукмрон: «Арман Мессиси» - бу Мессининг ўзи». Айтишларича, Леонинг бобокалони ва момокалони арман миллатига мансуб эмишлар. Улар 100 йил олдин мажбурий ҳолатда Аргентинага кўчиб кетишган... Хуллас, шу тушунчага мувофиқ, «Барселона»нинг буюк голеадорини арман сифатида кўрсатиш мумкин экан. Тўғри, алоҳида «Арман Мессиси» ҳам бор - Арас Озбилис. «Аякс» тизимида тарбияланган бу футболчи вақтида ақлга сиғмас даражадаги иқтидори билан кўпчиликни ҳайратга солган. Арас кейинчалик «Спартак» (Москва)да тўп сурди. 29 ёшли Озбилис ҳозирда «Бешиктош» ихтиёрида.\n«Қирғизистон Мессиси» - Эрбол АТАБАЕВ\n2012 йили «Барселона» академиясида қирғизистонлик бола шуғуллана бошлади. Шу муносабат билан Бишкекда ҳаттоки махсус матбуот анжумани ҳам ўтказилди ва унда 10 ёшли Эрбол ҳамда унинг бир қатор муҳим ўрин тутувчи «амаки»лари иштирок этишди. Эрбол Атабаев 300 нафар иқтидор қатнашган икки босқичли саралаш танловидан муваффақиятли ўтиб, Ла Масияга дунёнинг турли мамлакатларидан жалб этилган 12 нафар бола қатори йўл олганди. Тушунарлики, Атабаевга шу заҳоти табиий равишда «Қирғиз Мессиси» ёрлиғи ёпиштирилди. 17 ёшли футболчи ҳамон Каталонияда ўйнамоқда, аммо «Барселона» эмас, «Хосеп Мария Гене» жамоасида.\n«Грузия Мессиси» - Гиорги АРАБИДЗЕ\n21 ёшли хавбек якунланган мавсум Португалия чемпионати юқори дивизионида Сардор Рашидов билан бирга «Насьонал» шарафини ҳимоя қилди, аммо муваффақиятсиз.... Гиорги бунга қадар бир йилча «Шахтёр» (Донецк)да тажриба оширганди. Иқтидорли футболчининг вакили Михаил Метревели мижозини «Грузия Месси» сифатида эътироф этиш баробарида машҳур румин Георги Хаджи билан таққослашларини тез-тез эслатиб туради. Кўринишидан, барчаси реклама ва ташвиқот учундек. Ҳар ҳолда, Арабидзе ҳали айтарли каромат кўрсатгани йўқ ва ярим ҳимоячининг лоақал Хаджи даражасига кўтарилишига ҳам ишониш қийин.\n«Озарбайжон Мессиси» - Нихат АҲМАДЗОДА\nЎтган йили кузда Озарбайжоннинг «Сумгаит» клуби мактабидан «Бешиктош» академиясига йўл олган Нихат Аҳмадзода ўта юқори техник салоҳиятга эга. У 12 ёшидаёқ «Озарбайжон Мессиси» мақомини олганди. Вақтида Бокуда фаолият юритган «Манчестер Юнайтед» мактаби филиалида ҳам шуғулланган болакай энди Истанбулда катта футбол сирларини ўзлаштирмоқда.\n«Тожикистон Мессиси» - Парвизжон УМАРБОЕВ\nБу футболчи ўз вақтида Россия ўсмирлар терма жамоаси сафида ўйнаган, «Рубин» академиясида таҳсил олган. Ҳозир эса Пловдивнинг «Локомотив» клубида тўп сурмоқда. Парвизжон шунинг баробарида Тожикистон миллий жамоаси аъзоси ҳамдир. 24 ёшли футболчи ўсмирлик чоғиёқ «Тожик Мессиси» номини олган. Ҳар ҳолда, бўйи нисбатан паст (168 сантиметр), дриблинг маҳорати ҳам зўр. Тўғри, Болгарияда тожик йигитини кўпроқ Алексис Санчесга қиёсламоқдалар. Аммо Парвизжон бундан унча хурсанд бўлмаса керак. Ахир чилилик ҳужумчи Англия чемпионатининг якунланган мавсумида атиги 1та гол урди. Дарвоқе, Умарбоевнинг ўзи ҳам Болгарияда рақиблар дарвозасига бир мартагина йўл топди, холос.\n«Украина Мессиси» - Алексей КАРАСЬ\nУкраина матбуоти 2 йилча олдин «Коммунар» (Харьков)нинг 10 ёшли малласоч футболчини муҳокама қила бошлади. Алексей Карась тарихи «Латвия Мессиси»никига ўхшаш - ижтимоий тармоқларда унинг энг яхши голлари ва финтлари видеоёзуви роса «айлантирилди». Натижада Карасга «Украина Месси»си номи берилди. Эътиборлиси, Карась ҳақида ҳаттоки, маҳаллий телевидениеда ҳам кўрсатув берилди. Карась ҳозир 12 ёшда ва унинг YouTube тармоғидаги канали мунтазам равишда янги видеоёзувлар билан бойитиб борилмоқда.\n«Россия Мессиси» - Денис ДАВИДОВ\n- Давидов агар ҳаволаниб кетмаса, ақлини йўқотмаса, уни келаси йили терма жамоада кўрамиз. «Спартак» эса шу суръати билан тез орада терманинг базовий клубига айланади. Бизда «Янги Месси» улғаймоқда. Ишқилиб, уни ортиқча мақтаб юбормасак, бас - бу сўзлар 2014 йили «Спартак» хўжайини Леонид Федун томонидан айтилганди. Клуб соҳибининг фикри ўша вақтдаёқ кенг муҳокама қилинди. Бинобарин, у ўз гапини инкор этганди («Янги Месси» - бу ортиқча мақтов эмасми?). Мана, Давидов аргентиналик буюк футболчи даражасига яқинлашиш у ёқда турсин, лоақал Россия Премьер-лигаси миқёсида ҳам ўз ўрнини тополмади. Хусусан, бир неча ижара саёҳатларидан кейин йил бошида «Спартак» билан хайрлашиб, «Нижний Новгород» сафига қўшилди. Денис ҳозир 24 ёшда, вақт эса тўхтамай ўтиб боряпти...


Ярим кун ичида Йўл-патрул хизмати ва Миллий гвардия ходимлари 545 та автомобиллар, шу жумладан 168та стикерсиз автомашиналарни жарима майдончасига юборишган Ўзбекистон янгиликлари\nЯрим кун ичида Йўл-патрул хизмати ва Миллий гвардия ходимлари 545 та автомобиллар, шу жумладан 168та стикерсиз автомашиналарни жарима майдончасига юборишган\n1 April 2020, 15:38\nЎзбекистон, Тошкент – Batafsil.uz ЯА. Пойтахт йўлларида ўтказилган текширувлар давомида Йўл-патрул хизмати ва Миллий гвардия ходимлари 545та транспорт воситасини жарима майдончасига жўнатишган. Мухбиримиз хабар қилишича, улар орасида 168та стикерсиз машиналар ҳам бўлган.\n31 март куни соат эрталаб соат 20.00 дан 1 апрель соат 7.00 гача Тошкент йўлларида 27107та транспорт воситаси текширилган. Ички ишлар вазирлигининг маълумотларига кўра, 1912та ҳуқуқбузарлик аниқланган бўлиб, шундан 766 таси карантин чораларини бузиш билан боғлиқ.\nТранспорт воситаларини рухсат берувчи стикерсиз бошқарган ҳайдовчиларга нисабатан Маъмурий жавобгарлик тўғрисидаги кодекснинг 54-моддаси 2-қисми (“Карантинга қарши курашиш қоидаларини бузиш”)га асосан баённомалар тузилган.\nҚонунчиликка кўра, фуқаролар базавий ҳисоблаш миқдорининг йигирмадан ўттиз баробаригача (4.460.000 сўмдан – 6.690.000 сўмгача), мансабдор шахслар эса ўттиздан эллик баробаригача (6.690.000 сўмдан- 11.150.000 сўмгача) жарима тўлашлари керак.


Maze Alpha — Xiaomi Mi Mix’ра рақиб флагман » Ўзбекистон янгиликлари – Zamin.uz\nMaze Alpha — Xiaomi Mi Mix’ра рақиб флагман\n12 март 2017, 09:15\nХитойдаги йирик корпорацияга тегишли Maze компанияси жаҳон смартфон бозорининг янги ишлаб чиқарувчиси сифатида рақибларига қарши майдонга тушди. «Оламингни кенгайтир» шиорини танлаган, 850 нафар ходимга эга компанияда 80 дан зиёд дастурчи ва АКТ инжинирлари энг яхши мобиль технологияларни ишлаб чиқариш бўйича иш олиб бормоқдалар. Maze IT-бозорининг Qualcomm, Samsung, Japan Display, MediaTek ва бошқа йирик саноатчилари билан ҳамкорлик қилмоқда, деб ёзади Terabayt сайти.\nКомпаниянинг илк смартфони Maze Alpha деб номланади. Дисплей диагонали 5,5 дан 6 дюймгача бўлган гаджетнинг экрани AMOLED платформасида ишлайди. Экран Gorilla Glass 4 ҳимоя шишиаси билан қопланган бўлиб, сиғими 1920 х 1080 пикселни ташкил қилади. Орқа панелдан кўриниб турибдики, девайсда бош камера қўш объективли бўлади. Операцион тизим масаласида эса Android 7.0 Nougat маъқул кўрилган.\nMaze Alpha реклама шиори қуйидагича: «Бир нечта жиҳатларнинг ўзи етарли эмас». Суратдан кўриниб турибдики, бу смартфон ромсиз экранли бўлиб, айни пайтда оммалашаётган Xiaomi Mi Mix’га рақиблик қилади.\nMaze Alpha жорий йилнинг апрель ойида тақдим этилади. Maze компанияси вакилининг маълум қилишича, смартфон Европа бозори учун ишлаб чиқарилади.\nЯнгиликлар » Технология » Maze Alpha — Xiaomi Mi Mix’ра рақиб флагман\n06:46 Xiaomi Mi MIX 2 номига муносиб бўлади\n19:14 LG 89 долларлик Fortune смартфонни сотувга чиқарди\n18:34 LG компанияси ўзининг янги G4 смартфонидан 10 млн дона сотишни мўлжалламоқда


Марказий Осиёдаги транспорт йўлаклари Ўзбекистон манфаатларига жавоб бера оляптими? - UzAnalytics\nМарказий Осиёдаги транспорт йўлаклари Ўзбекистон манфаатларига жавоб бера оляптими?\nСурат манбаси: mastercargo.lv\nЎтган йили Жаҳон банкининг логистика самарадорлиги бўйича рейтингида Ўзбекистон 160 мамлакат ичида 99-позицияни эгаллади. Марказий Осиёдаги энг йирик ва иқтисодий жиҳатдан жадал ривожланаётган республика учун бундай натижа қониқарсиз, албатта. Ҳарқалай, Ўзбекистон денгиз йўлларидан узоқда жойлашгани ва бу миллий маҳсулотларни дунё бозорларига тез, қулай ҳамда арзон нархларда етказиб беришга тўсқинлик қилаётганини инобатга олиш зарур. Мазкур ҳолат мамлакатнинг экспорт салоҳияти ҳамда глобал миқёсдаги рақобатбардошлигига жиддий таъсир кўрсатмоқда.\nТашқи савдо маршрутларини диверсификациялаш муаммонинг ягона оптимал ечими бўлиши мумкин. Инчунин, Ўзбекистонни бошқа минтақалар билан боғлайдиган муқобил транспорт коридорларини излаш масаласи охирги йиллар кун тартибидан тушгани йўқ. Мамлакатнинг транспорт-коммуникация соҳасидаги сиёсати ҳамда халқаро логистика лойиҳаларидаги иштирокига доир бир қанча саволлар билан экспертларга юзландик.\nҚозоғистон ва Туркманистонни ҳисобга олмаганда Марказий Осиё давлатлари денгиз йўлларига тўғридан-тўғри чиқа олмайди. Шу туфайли улар минтақани дунё бозорлари билан боғлайдиган муқобил логистик маршрутларни излашга мажбур. Бу жиҳатдан Ўзбекистоннинг мавжуд транспорт тизими (автомобиль ва темир йўллари)ни қандай баҳолаган бўлардингиз?\nСтанислав Притчин – тарих фанлари номзоди, Россия Фанлар академияси Жаҳон иқтисодиёти ва халқаро муносабатлар институтининг Постсовет тадқиқотлар маркази катта илмий ходими:\n— Марказий Осиё логистика нуқтаи назаридан анчайин ўзига хос минтақадир. Айниқса, Ўзбекистонинг географик жойлашуви денгиз йўллари билан бевосита боғланиш имконини бермайди. Бунинг учун камида иккита давлат чегарасини кесиб ўтиш керак. Шу боис транспорт маршрутларини диверсификациялаш Ўзбекистон учун ҳаёт-мамот масаласига айланган.\nБиринчи президент раҳбарлиги даврида Ўзбекистонда экспортга йўналтирилган иқтисодиёт модели мавжуд эди. Бироқ янги бозорларга чиқиш ҳамда тегишли логистика инфратузилмасини яратишга ҳозиргидек жиддий аҳамият қаратилмаган. 2016 йилдан бошлаб Ўзбекистоннинг мазкур соҳадаги ёндашуви ўзгарди. Мамлакат ташқи иқтисодий фаолиятини қайтадан кўриб чиқиб, халқаро транспорт-коммуникация тизимларига интеграциялашишга ҳаракат қилмоқда.\nШавкат Мирзиёев президент этиб сайлангач, илк давлат ташрифини Туркманистон Республикасига амалга оширди. Ўшанда Ўзбекистонни Каспий денгизи портлари билан боғлайдиган транспорт йўлагини очиш масаласи муҳокама қилинган. Бунинг натижаси ўлароқ, Туркманистонга йўловчи ҳамда юк поездлари қатнови тикланди.\nБир вақтнинг ўзида Ўзбекистон экспорт салоҳиятини ошириш ҳамда ташқи бозорларга чиқиш учун ички автомобиль ва темир йўл транспорт тизимини такомиллаштиришга бел боғлаган. Бироқ республика бу борадаги мақсадларига якка ҳолда эришолмайди. Таассуфки, ҳозирча хорижий ҳамкорлар билан маросага келиш ҳамда режадаги ишларни тўла-тўкис рўёбга чиқаришнинг имкони бўлмаяпти.\nЎтган йили Марказий Осиё ва Жанубий Кавказ мамлакатларининг инвестицион жозибадорлиги рейтингини аниқлашга доир тадқиқот ўтказгандик. Ўзбекистон мазкур рўйхатда Қозоғистондан кейинги ўринни банд этди. Рейтингни тузишда асосий омиллар сифатида ички ва ташқи транспорт маршрутларининг ривожланганлик даражаси кўриб чиқилди. Ўзбекистон бу бўйича учинчи натижани кўрсатган. Таҳлиллардан маълум бўлишича, мамлакатнинг ички транспорт маршрутлари нисбатан яхши ривожланган. Буни соҳада олиб борилган ислоҳотлар самараси, деб биламан.\nБахтиёр Эргашев – сиёсатшунос, Ўзбекистондаги “Маъно” тадқиқотлар ташаббуси маркази директори:\n— Авваламбор, бир нарсага аниқлик киритиб олсак. Каспий денгизи ички континентал сув ҳавзаси ҳисобланади. Шу боис моҳиятан на Қозоғистон, на Туркманистон, на Марказий Осиёнинг бошқа республикалари очиқ денгиз портларига тўғридан-тўғри чиқа олади.\nАмалдаги транспорт коридорлари орқали битта юк контейнерини Ўзбекистондан хорижга жўнатиш денгиз йўли билан етказиб беришдан кўра салкам уч баравар қимматга тушади. Бу дунё бозоридаги рақобатбардошлигимизни тушириб юбораётган энг асосий омилдир. Транспорт харажатларининг юқорилиги импорт маҳсулотлари нархига ҳам таъсир кўрсатмоқда.\nҲарқалай, ўтган йиллар ичида Ўзбекистон ташқи савдо маршрутларини бирмунча диверсификациялашга эришди. Илгари фақат шимолга йўналган халқаро темир йўлдан фойдалардик. 1990-йилларнинг иккинчи ярмида эса Тежен шаҳри (Туркманистон) орқали Форс кўрфазига чиқиш ҳамда Эроннинг Бандар-Аббос денгиз портидан фойдаланиш имконияти пайдо бўлди. Дарвоқе, ўз вақтида ўзбек пахтаси айнан шу йўл билан жанубий бозорларга етказиб берилган. Янги йўналиш ҳисобига республиканинг транспорт харажатлари бирмунча қисқарди.\nКейинчалик Қозоғистон орқали Шарқий Хитойга йўл очилди. Бундан ташқари, охирги икки-уч йилдан буён мамлакатимиз логистика компаниялари юк контейнерларини Ўрта Ер денгизи, жумладан, Туркия портларига жўнатяпти. Бунда Жанубий Кавказ (“Боку – Тбилиси – Карс”) транспорт йўлаги, айниқса, қўл келмоқда.\nКўриниб турганидек, эндиликда Ўзбекистон юк ташувларида фақат шимолий йўналиш – Қозоғистон ва Россияга боғланиб қолмаган. Муқобил транспорт маршрутларидан фойдаланиш хорижий ҳамкорлар билан савдо алоқаларини кенгайтиришга хизмат қилмоқда. Шунга қарамай Ўзбекистон жаҳон бозорларига чиқиш учун янада мақбул вариантларни излашда давом этяпти.\nЎзбекистон бир қанча халқаро транспорт коридорларига қизиқиш билдирмоқда. Эрон ва Покистон денгиз портларига олиб чиқадиган трансафғон темир йўл магистраллари, “Хитой – Қирғизистон – Ўзбекистон” темир йўли, “Боку – Тбилиси – Карс” транзат йўлаги шулар жумласидан.\nУшбу лойиҳаларнинг ҳозирги ҳолати ҳақида нима дея оласиз? Уларнинг муваффақиятли амалга ошиши Ўзбекистонга нечоғлиқ боғлиқ?\nЮқоридаги савдо маршрутларининг қайси бири республика учун муҳимроқ?\n— Назаримда, сиз айтиб ўтган глобал транспорт маршрутлари ичида Ўзбекистон учун энг оптимали Туркманистон орқали ўтадиган “Боку – Тбилиси – Карс” темир йўли ҳисобланади. Туркманистон транзит салоҳиятини оширишдан манфаатдор, бироқ ҳозирча бу борада жиддий силжишлар кузатилгани йўқ.\n“Хитой – Қирғизистон – Ўзбекистон” темир йўли қурилиши ҳам узоқ йиллардан буён пайсалга солиб келинди. Мазкур лойиҳанинг истиқболлари тўғрисида ҳозирча бир гап айтиш қийин. Чунки масала инвестицияларга бориб тақалмоқда. Темир йўлнинг асосий қисми тоғли ҳудудлардан ўтиши керак. Бундай мураккаб қурилиш ишларига катта маблағ талаб қилинади. Қирғизистоннинг молиявий аҳволи ҳаммамизга маълум. Қолаверса, мамлакат раҳбарияти янги темир йўл Қирғизистоннинг шимолий қисмини кесиб ўтишини хоҳлайди. Бу эса лойиҳанинг янада қимматлашишига олиб келади.\nЭроннинг Чобаҳор ва Покистоннинг Гвадар портларига чиқадиган трансафғон магистраллари бўйича ҳам саволлар кўп. Марказий ҳамда Жанубий Осиёни ўзаро боғлайдиган бу икки лойиҳа нафақат бенефициар мамлакатлар, балки минтақада геосиёсий устуворликка эришмоқчи бўлган ташқи акторларнинг манфаатларига бирдай жавоб беради. Бироқ афғон юрти тинч бўлмагунича уларнинг истиқболи ҳақида гапириш бефойда.\nАфғонистонда сиёсий кучлар мувозанати таъминланмаган, толиблар ва расмий ҳукумат ўртасида қарама-қаршилик сақланмоқда. Бундай таҳликали вазият Марказий Осиё республикалари иштирокидаги трансчегаравий транспорт лойиҳалари истиқболига соя солиши аниқ. Доимий уруш хавфи янги темир йўл қурилишига инвестициялар жалб қилишни ҳам қийинлаштирмоқда. Шуларни ҳисобга олган ҳолда жанубий йўналишдаги транспорт коридорлари ҳозирча Ўзбекистон учун устувор аҳамият касб этолмайди. Чунки Афғонистондаги ҳарбий тўқнашувлар исталган вақтда миллиардлаб долларни ҳавога совуриб юбориши мумкин.\n— Ҳозирги кунда трансевроосиё транспорт коридорларининг фаоллашувини кузатяпмиз. Улар жаҳон савдосининг йирик субъектлари – Европа мамлакатлари, Хитой ва Ҳиндистонни бир-бири билан боғлайди. Ўзбекистон ушбу вазиятдан унумли фойдаланишга ҳаракат қилмоқда. Бунинг учун, аввало, транспорт маршрутларини диверсификациялаш, яъни фақат денгиз, ёки фақат қуруқликдаги йўллар билан чекланиб қолмаслик зарур. Ўзбекистоннинг амалдаги транспорт сиёсати худди шу мантиққа асосланган.\nБугунги кунда Ўзбекистон қизиқиш билдираётган транспорт коридорлари аслида халқаро логистика тизимининг бир бўлаги саналади. Ушбу йирик лойиҳалар мамлакатимиз иқтисодий манфаатларига жавоб беради. Аммо уларнинг муваффақиятли амалга ошиши бизгагина боғлиқ эмас. Масалан, юртимиз учун биринчи даражали аҳамият касб этадиган “Хитой – Қирғизистон – Ўзбекистон” темир йўлини қуриш 1997 йилдаёқ таклиф этилган. Бироқ турли ички ва ташқи омиллар сабаб ишлар ҳалигача якунига етказилгани йўқ. Ваҳоланки, мазкур транспорт коридори учала томонга мислсиз фойда келтиради. Биргина мисол, Хитойнинг Қашғар транспорт-логистика марказида турган юк состави Қозоғистон орқали Ўзбекистонга келиши учун камида ўн кун йўл юриши керак. “Хитой – Қирғизистон – Ўзбекистон” темир йўли орқали эса юкларни бор-йўғи икки кунда манзилига етказиб бериш мумкин бўлади. Фарқини кўряпсизми?!\nЯнги логистика йўналиши нафақат Ўзбекистонни, балки Узоқ ва Яқин Шарқ, Жанубий Европа, ҳатто Шимолий Африка минтақалари, қолаверса, Жанубий Кавказ транспорт коридори орқали Туркияни ҳам Хитой билан боғлай олади. Лойиҳанинг иқтисодий самарадорлиги юқори бўлишига қарамай, афсуски, ҳозирча мазкур масалада геосиёсат ютиб чиқмоқда.\nЖанубий йўналишда ҳам Ўзбекистон манфаатларига жавоб берадиган лойиҳалар талайгина. Эроннинг Бандар-Аббос ва Чобаҳор денгиз портларига чиқувчи транспорт маршрутлари шулар жумласидан. “Мозори-Шариф – Ҳирот” темир йўли Эроннинг Хаф шаҳри орқали Ҳинд океанига чиқиш имконини беради. 600 километрлик ушбу транспорт йўлаги қурилишидан нафақат Марказий Осиё давлатлари, балки қўшни Афғонистон ҳам ютади. Лекин бу ерда яна геосиёсат устунлик қилмоқда. Эроннинг АҚШ ва Исроил билан муносабатлари таранг. Бундай шароитда Эрон портларига чиқувчи темир йўл маршрутлари геосиёсий хавф остида қолиши аниқ.\nБошқа томондан, Ўзбекистон Покистоннинг Гвадар портига чиқадиган “Мозори-Шариф – Қобул – Пешавор” трансафғон темир йўлига ҳам катта умид боғламоқда. Мазкур лойиҳа амалга ошса Марказий ва Жанубий Осиё минтақалари энг қисқа йўл орқали бир-бир билан боғланади. Пировардида биз учун жадал суръатларда ривожланаётган Покистон, Ҳиндистон, Жануби-Шарқий Осиё мамлакатлари бозорлари очилади.\nБироқ, менинг назаримда, ҳозирча Ўзбекистон асосий диққат-эътиборини Покистон йўналишига жамламагани маъқул. Айни вақтда бор кучни “Хитой – Қирғизистон – Ўзбекистон” транспорт коридорига ташлаш керак. Чунки бу лойиҳадан тез ва катта фойда кўрса бўлади.\n“Хитой – Қирғизистон – Ўзбекистон” темир йўлини қуришни 1997 йилда президент Ислом Каримов таклиф қилганди. Бироқ орадан шунча вақт ўтиб ҳам лойиҳа якунига етгани йўқ. Бунга нима тўсқинлик қилмоқда? Қирғизистондаги янги раҳбарият даврида вазият ижобий томонга ўзгаришига умид борми?\n— Қирғизистон президенти Садир Жапаровнинг жорий йил 11-12 март кунлари Ўзбекистонга амалга оширган давлат таширифи чоғида бу масала атрофлича муҳокама қилинганди. Президент Шавкат Мирзиёев янги темир йўл қурилиши бўйича қўшни республика расмийлари билан самарали мулоқот олиб боришга ҳаракат қилмоқда. Лекин лойиҳани орқага сураётган бир қатор омиллар мавжуд.\nБиринчидан, халқаро аҳамиятга молик транспорт коридорини қуришга Қирғизистон молиявий жиҳатдан тайёр эмас. Ташқи қарзи тобора ортиб бораётган мамлакат халқаро молиявий институтлардан яна қарздор бўлиб қолишни хоҳламайди. Жорий йилда Қирғизистон учун Хитойдан олинган кредитлар бўйича имтиёзли давр тугайди ва республика улар бўйича тўловни ўз вақтида амалга ошириши керак. Мана шундай оғир вазиятда Қирғизистон “Хитой – Қирғизистон – Ўзбекистон” темир йўл қурилишига бош қўшиши амримаҳол.\nИккинчи омил Қирғизистондаги сиёсий вазият билан боғлиқ. Бу ерда давлат раҳбари тез-тез алмашади. Қолаверса, таъсир доираси президентникидан кам бўлмаган маҳаллий элиталар бор. Ҳатто давлат аҳамиятига молик масалаларда улар билан ҳисоблашишга тўғри келади.\nБаъзан биргина маҳаллий оппозиция ўзи назорат қилаётган ҳудуддан ўтган транспорт коридорининг тақдирига нуқта қўйиши мумкин. Натижада бутун мамлакат имижига путур етиши ҳеч гап эмас.\n— “Хитой – Қирғизистон – Ўзбекистон” темир йўли қурилишига тамал тоши қўйилганидан буён Қирғизистонда давлат раҳбарияти беш марта алмашди. Ҳар сафар бу масалада музокараларни янгитдан бошлашга, ҳар қайси президент билан алоҳида келишувга эришишга тўғри келган. Мамлакатдаги мана шундай сиёсий беқарорлик салкам чорак асрдан буён темир йўл қурилиши бўйича бир тўхтамга келишга имкон бермаяпти. Қолаверса, республикада маҳаллий элиталарнинг давлат сиёсати ва юқори доирада қабул қилинаётган қарорларга таъсири жуда катта эканини унутмаслик керак.\nҚирғизистоннинг позицияси ташқи кучлар хоҳиш-истакларига қараб ҳам ўзгариб туради. Жумладан, Россия Қашғардан Ўшгача темир йўл ётқизилса, Хитой ҳарбий техникасини Марказий Осиёга тўғридан-тўғри олиб ўтиши мумкинлигидан қўрқади. Янги транспорт коридори Россиянинг нафақат геосиёсий, балки иқтисодий манфаатларига ҳам зид. Расмий доираларда мазкур лойиҳа Қозоғистон ва Россия ҳудудидан ўтган ҳамда Хитойни Европа билан боғлайдиган темир йўл орқали юк ташувларининг асосий қисмини олиб қўяди, деган қараш мавжуд. Аслида бундай йўқотиш нари борса 10-15 фоизни ташкил қилади, холос. Лекин транспорт команиялари шу даромадидан ҳам айрилишни хоҳламайди. Улар ўз манфаатини тиш-тирноғи билан ҳимоя қилмоқда. Садир Жапаров вазиятни ижобий томонга ўзгартира олишига ишончим комил эмас.\nНима бўлганда ҳам “Хитой – Қирғизистон – Ўзбекистон” темир йўлининг қурилиши ўз долзарблигини сақлаб қолаверади. Ҳозирда Хитой ва Эроннинг савдо-инвестиция соҳасидаги ҳамкорлиги мустаҳкамланмоқда. Бу эса истиқболда икки мамлакат ўртасидаги савдо ҳажми ортиб боришини англатади. Яқин ва Ўрта Шарқ мамлакатлари, Туркия ҳамда Жанубий Европадан юкларни Хитойга Ўзбекистон орқали жўнатиш қандай маршрут танланишидан қатъи назар, масофани ўртача 500-600 километрга қисқартириш имконини беради. Иқтисодий ҳисоб-китоблар кун келиб геосиёсий фобиялардан барибир устун бўлиб чиқишига умид қиламан.\nЎзбекистон “Мозори-Шариф – Қобул – Пешавор” темир йўли қурилишидан манфаатдор. Лекин Афғонистондаги нотинчлик сабаб баъзи экспертлар мазкур лойиҳа истиқболига шубҳа билан қарамоқда. Сизнинг фикрингиз қандай?\n— Юқорида айтганимдек, афғон заминида қачон тинчлик ўрнатилишини ҳеч ким билмайди. Покистон йўналишидаги трансафғон магистралининг техник ҳужжатлари ва иқтисодий асослари ҳали ошкор этилмаган бўлса-да, бироқ лойиҳа жуда катта маблағ талаб қилишини ҳозирдан айтиш қийин эмас. Зотан, темир йўлнинг асосий қисмини тоғли ҳудудлардан ўтказиш режалаштирилган. Бунинг учун кўплаб мураккаб иншоотлар – тоннель ва кўприклар бунёд этиш зарур. Хавфсизлиги кафолатланмаган лойиҳага йўналтириладиган инвестициялар ўзини оқлаши ҳақида гапириш ўринсиз. Демак, “Мозори-Шариф – Қобул – Пешавор” темир йўлининг истиқболлари Ўзбекистон раҳбарияти истаганчалик ёрқин эмас.\n— Трансафғон темир йўлининг Ўзбекистон учун аҳамияти ниҳоятда катта. У Покистоннинг Ҳинд океани соҳилидаги Гвадар портига чиқиш имконини беради. Гвадар эса дунё бозорларига йўл очувчи эшикдир.\nБироқ бирданига бир нечта йирик логистик лойиҳаларда иштирок этишга Ўзбекистоннинг молиявий ресурслари етмайди. Айни вақтда мамлакат жадал ўзгаришлар даврини бошидан кечирмоқда, иқтисодий ислоҳотлар ҳали якунлангани йўқ. Бундай шароитда Пешаворгача темир йўл қурилиши харажатларини гарданимизга ололмаймиз. Ўйлашимча, бу масалага 7-8 йилдан кейин қайтиш мумкин. Ўшанда Ўзбекистон ялпи ички маҳсулотнинг йиллик ўсиш кўрсаткичи 6 фоизга яқинлашиб, иқтисодий ривожланишда анча олдинга чиқиб оламиз.\nЎзбекистоннинг «Яшил иқтисодий стратегияси» қандай амалга оширилади?\nАграр ислоҳотлар: Ўзбекистон қишлоқ хўжалиги соҳасида Нидерландия тажрибасини тадбиқ қилиш истиқболлари\nХитойнинг иқтисодий мўжизаси: тарихга назар\nТуркий кенгаш Ўзбекистон иқтисодиётига қандай бонуслар тақдим этади?\nИлмий стартаплар ва уларни жорий этишдаги тўсиқлар


ЎзА - Ўзбекистонга инвестицияни кимлар олиб келади?\n22.01.2019 19:28:50 Чоп этиш версияси\nЎзбекистонга инвестицияни кимлар олиб келади?\n2019 йилни “Фаол инвестициялар ва ижтимоий ривожланиш йили” деб аталиши муносабати билан жойларда ўтказилаётган учрашув ва мулоқотларда “инвестиция” сўзи қайта-қайта тилга олинмоқда. “Биз юртимизга кўпроқ инвестиция олиб келишимиз керак” деган даъватлар янграб турибди. Бир қарашда бу гапда хато йўқ. Лекин қуруқ гап қулоққа ёқмайди, деганларидек, иқтисодиётимизга инвестиция зарурлиги кундай равшан. Ҳамма гап четдаги сармояни фаоллаштириш учун нималар қилиниши кераклиги ҳақида.\nДунёнинг ривожланган мамлакатларида йирик корхоналар, кўзга кўринган ишбилармонлар маҳсулот ишлаб чиқариш ёки хизмат кўрсатиш фаолияти натижасида катта даромадга эга бўладилар. Тадбиркорлик қоидасига биноан ўша даромад туриб қолса, пул “кул”га айланади. Агар сармоя ишлаб чиқаришга йўналтирилса, фойда ёнига фойда қўшилиши мумкин. Хўш, ўша маблағни қаерга сарфлаган маъқул? Иқтисодчилар тили билан айтганда, эртанги кунни кўзлаган сармоядор инвестицион муҳит қулай бўлган жойга маблағ йўналтиради. Бундан ҳар икки томон — инвестор ҳам, инвестиция йўналтирилган субъект ҳам манфаатдор бўлади.\nДеҳқонча қилиб тушунтирадиган бўлсак, уруғ яхши ҳайдалган, тупроғи юмшатилган, ўғит билан тўйдирилган, намлик етарли заминга тушса, ҳосил яхши бўлади. Инвестиция учун қулай шароит, дунё амалиётининг кўрсатишича, тинчлик-осойишталик барқарор ва қонун устувор ерга йўналтирилиши айни муддаодир.\nБизда, минг шукрки, тинч ва осойишта ҳаёт ҳукмрон, одамларимиз қонун талабларига итоат қилиб яшашмоқда. Лекин шундай эканлигини ҳамма хорижлик сармоядорлар яхши билишадими? Йўқ. Баъзилари Ўзбекистон десангиз, “Қайси, Афғонистон билан чегарадош давлатми?” дегувчилар ҳам бор. Аслида эса бизнинг мамлакатимиз инсоният тамаддунига буюк аллома ва мутафаккирларни берган замин бўлиб, унда яшаётган аҳоли ҳам аждодлар изидан бориб, инсоф ва диёнатни ҳаётий ақида қилган одамлардир.\nАгар хорижлик инвестор бизга сармоя сарфласа, ўз мақсадига эришади. Асосий масала уларни ана шу ҳақиқатга ишонтира билишда. Бунинг учун юртимизга келган сайёҳларга тарихий обидаларни кўрсатиш билан бир қаторда иқтисодиётимиз билан таништирганимиз айни муддаодир. Шу пайтгача фаолият юритиб келаётган қўшма корхоналар, чет эл сармояси келтираётган самаралар ҳақида гапириб беришимиз зарур. “Ўзбекистонда бизнес қилинг” деган ғоя турли шаклларда намоён бўлиши муҳимдир.\nХориж сафарларига борганимизда у ердаги осмонўпар биноларга ҳайрат билан боқамизу мезбонларни юртимизга таклиф қилишни ўйламаймиз. Ахир ишнинг кўзини билган инсон ҳар қадамда Ватан манфаатини ўйлаши керак эмасми?! Табиийки, Ўзбекистон инвестицияларни жалб этиш, аввало, ватанпарвар, элсевар инсонларнинг иши. Шу ҳақда жиддий ўйламайдиган юртдошларимиз эса “Олма пиш, оғзимга туш” қабилида кутиб ўтирадилар.\n— Инвестициялар ҳар қандай мамлакатнинг ижтимоий-иқтисодий ривожланишини ҳаракатлантирувчи куч бўлиб, уларнинг ёрдамида иқтисодиётнинг инновациялар ва юқори технологиялар асосида ривожланиши қўллаб-қувватланади, — дейди Ўзбекистон Республикаси Инвестициялар қўмитаси хорижий ҳамкорликни ривожлантириш ва тўғридан-тўғри хорижий инвестицияларни жалб этиш департаменти бошлиғи ўринбосари Алексей Ким, — импорт ўрнини босиш ва экспортбоп маҳсулотлар ишлаб чиқариш сиёсати муваффақиятли амалга оширилади, замонавий инфратузилмалар ривожлантирилади, янгидан-янги иш жойлари яратилиб, ишсизлик муаммосининг олди олинади, энг асосийси, эркин рақобат ва тадбиркорлик муносабатларига асосланган замонавий иқтисодий тизим ривожлантирилади. Инвестицияларнинг яна бир муҳим аҳамияти шундаки, улар ҳар қандай мамлакатнинг яқин ва узоқ келажакда ривожланиш истиқболларини белгилаб беради.\nЎзбекистон Республикасининг “Инвестиция фаолияти тўғрисида”ги янги таҳрирдаги Қонунида инвестицияларга қуйидагича таъриф берилади: “инвестициялар — қонун ҳужжатларида тақиқланмаган тадбиркорлик фаолияти ва бошқа турдаги фаолият объектларига киритиладиган моддий ва номоддий неъматлар ҳамда уларга бўлган ҳуқуқлар, шу жумладан интеллектуал мулкка бўлган ҳуқуқлар, шунингдек реинвестициялар”. Шунингдек, Ўзбекистон Республикасининг “Инвестиция тўғрисида”ги Қонунига кўра: “инвестиция бу – иқтисодий самара (фойда, даромад) олиш ёки ижобий, ижтимоий натижага эришиш учун сарфланадиган пул маблағлари, банкларга қўйилган омонатлар, пайлар, қимматли қоғозлар (акция, облигациялар), технологиялар, машиналар, асбоб-ускуналар, лицензиялар ва самара берадиган бошқа ҳар қандай бойликлардир”.\nИнвестициялар келиб чиқиш манбаларига кўра асосан икки хил — яъни хорижий инвестициялар ва ички инвестицияларга бўлинади. Инвестицияларнинг ушбу иккала тури ҳам қуйидаги объектларни ривожлантиришга йўналтирилади: ҳудудлар, тармоқлар, ташкилотлар ва тадбиркорликсубъектлари.\nЮртимизда четдан инвестиция келтириб, кўнгилдаги самара олаётган тадбиркорлар анчагина. Шулардан бири Бухоро шаҳридаги “Бриллиант Силк” МЧЖ 10,2 миллион доллар миқдоридаги инвестицияни Сингапурнинг “Кинжоу натурал филдо биотехнологии” корхонаси билан Хитой усулида пилла етиштириш ва қайта ишлаш лойиҳа туфайли 1500 та иш ўрни яратилди. Шунингдек, Когон туманидаги “Кнауф гипс Бухоро” МЧЖ Германиянинг “Кнауф Гроуп” корхонасидан келтирилган 36,3 миллион долларлик сармоя ҳисобига йилига 120 минг тонна маҳсулот ишлаб чиқаришга ихтисослашди.\nЎзбекистон бугунги кунга келиб дунё ҳамжамиятида ўз ўрнига эга бўлмоқда. Демак, шу юрт фуқаролари ҳам ҳеч кимдан кам эмаслигини қалбдан ҳис қилмоқда. Шу маънода иқтисодиётимизда ишлаб чиқариш ва хизмат кўрсатиш маданияти дунё андозалари талабларига муносиб бўлиб бормоқда. Юртимизда бошқа минтақалардан инвестиция жалб этиш, ишлаб чиқаришни йўлга қўйиш орқали экспорт салоҳиятини юксалтириш, яъни жаҳонга чиқиш доимий турмуш тарзига айланиши табиий, албатта. Бундай ёндашув халқимиз турмуш фаровонлигини оширади, пировардида Ўзбекистон жаҳон миқёсида муносиб ўринга эга бўлади.\nМанба "Халқ сўзи" газетаси